Satelit Malaysia akan diturunkan selepas tidak berfungsi akibat kejadian misteri

Satelit komunikasi Malaysia yang dilancarkan ke angkasa lepas sekitar 15 tahun lalu akan diturunkan dari ruang angkasa selepas mengalami masalah yang tidak diketahui puncanya sejak Jun sehingga tidak dapat berfungsi.Space.com melaporkan Measat-3 mulai dikawal dari bumi pada 24 Jun lalu selepas kejadian tidak diketahui tiga hari sebelumnya telah menyebabkan ia dilihat “tidak dapat berfungsi”.Sementara itu, syarikat penjejak ruang angkasa ExoAnalytic Solutions menjangkakan dalam sebuah laporannya l satelit itu “tersasar dari orbitnya sekitar 1 Julai lalu”.“Ujian dan pemulihan lanjutan mendapati satelit tersebut tidak lagi dapat memasuki semula sistem perkhidmatan,” laporan memetik Measat dalam sebuah kemas kini daripada syarikat tersebut.Measat-3 dilancarkan pada 11 Disember 2006 dari Baikonur Cosmodrome di Kazakhstan.Satelit tersebut dikawal Measat Satellite Systems Sdn Bhd pada Mac 2003.Dalam sebuah siasatan punca ia tidak berfungsi yang dijalankan Measat dan Boeing bersama ExoAnalytic Solutions, mereka mengatakan tiada bukti menunjukkan wujud pelanggaran atau risiko pelanggaran dengan objek-objek lain di ruang angkasa.Masih tiada butiran diperolehi mengenai rancangan Measat untuk menurunkan satelit tersebut dari ruang angkasa menjadikan ia bakal jatuh ke bumi dan terbakar di ruang atmosfera bumi.Operator televisyen Astro adalah antara pelanggan-pelanggan yang terkesan akibat masalah satelit tersebut.Bagaimanapun laporan mengatakan kebanyakan pelanggan satelit tersebut telah dipindahkan ke satelit-satelit lain sejak pertengahan Julai lalu.


RM1 bilion untuk bantu generasi kedua Felda, kata menteri

Felda akan memanfaatkan sepenuhnya peruntukan RM1 bilion diberikan kerajaan menerusi Program Pembangunan Peneroka (PPP) bagi meningkatkan pendapatan peneroka dan membantu menjayakan dasar jaminan keselamatan makanan negara (food security).Menteri di Jabatan Perdana Menteri (Ekonomi) Mustapa Mohamed berkata perkara berkenaan selari dengan inisiatif diumumkan kerajaan untuk meningkatkan pendapatan peneroka Felda di bawah Kertas Putih Felda yang dibentangkan di Parlimen pada 10 April 2019.Katanya pelaksanaan program berkenaan dibuat melalui projek pertanian dan ternakan termasuk sayur-sayuran, buah-buahan, ternakan ruminan, unggas, akuakultur dan ternakan eksotik.“Felda juga memberi perhatian kepada jenis tanaman dan ternakan yang kadar kecukupan sara diri (self sufficient level) masih rendah seperti produk tenusu, daging lembu atau kerbau, daging kambing atau biri-biri, kelapa, akuakultur dan cili.“Selain itu, Felda juga fokus kepada projek bernilai tinggi seperti projek arnab, herba, sayuran fertigasi, halia, roselle, nanas, dan buah tin,” katanya di Dewan Rakyat hari ini.Ahmad Tarmizi Sulaiman (PAS- Sik) meminta perdana menteri menyatakan projek tanaman kontang bagi memulihkan prestasi Felda bernilai RM1 bilion dalam tempoh lima tahun sepertimana diumumkan dalam Mesyuarat Majlis Perancangan Fizikal Negara (MPFN) pada 2019.Sehubungan itu, Mustapa berkata Felda sudah meluluskan peruntukan RM10.7 juta bagi menjayakan 67 projek penternakan dan tanaman di seluruh negara, sehingga Oktober lalu.Sebahagian projek berkenaan sudah dimulakan menerusi pembekalan input pertanian atau peralatan yang mula dibekalkan oleh Koperasi Permodalan Felda (KPF) sebagai ejen perolehan Felda untuk program PPP.Tambahnya 46 projek lagi melibatkan 32 projek individu dan 14 projek koperasi dengan nilai RM4.5 juta akan diluluskan dalam masa terdekat.“Bagi memastikan kelancaran PPP, Felda melaksanakan model baru pelaksanaan PPP bersama Agro Bank yang mana program ‘Quick Win’ untuk 10 koperasi dan 40 projek individu sedang dijalankan dengan anggaran nilai menghampiri RM11 juta yang dibiayai oleh Felda melalui dana PPP.“Sebagai contoh, RM7 juta diperuntukkan bagi menjayakan tanaman nanas MD2 di Besout yang memanfaatkan 1,501 peserta.“Untuk menjayakan projek PPP, Projek Rintis Felda Bukit Rokan yang pertama telah dilaksanakan pada November 2019 di atas tanah seluas 50.7 ekar dan dijangka memanfaatkan 240 peneroka.”Selain itu, menurut Mustapa penglibatan peneroka dan generasi baru sebagai peserta program individu bagi tanaman cili, cendawan, sayur-sayuran dan ternakan arnab, juga digalakkan untuk bekerja di tapak projek.Dan sehingga kini, terdapat 43 orang warga Felda mula bekerja di tapak projek.“Bagi meningkatkan lagi produktiviti dan pendapatan peneroka melalui program PPP, Felda juga akan memberi tumpuan kepada pelaksanaan pertanian pintar (smart farming).“Bagi tujuan ini, Felda menandatangani memorandum of understanding (MoU) dengan Kementerian Sains, Teknologi dan Inovasi serta Universiti Putra Malaysia untuk membangunkan teknologi yang bersesuaian seperti teknologi internet of things (IoT) dan drone.”


Pindaan Akta Insolvensi bolehkan 2 kategori baru bankrap dapat pelepasan, kata menteri

Pindaan Akta Insolvensi 1967 membolehkan dua lagi kategori baharu individu bankrap layak dilepaskan melalui pengeluaran sijil Ketua Pengarah Insolvensi (KPI) tanpa perlu melalui bantahan pemiutang.
Menteri di Jabatan Perdana Menteri (Undang-undang dan Reformasi Institusi) Azalina Othman Said berkata dua kategori itu ialah individu bankrap yang tidak mampu menguruskan diri sendiri akibat penyakit mental yang disahkan oleh pakar psikatiari hospital kerajaan serta individu bankrap berusia 70 tahun ke atas yang layak pada pendapat dan pertimbangan KPI.
Beliau berkata pindaan itu melibatkan Fasal 8, subseksyen 33B (2A) dengan masukan dua kategori itu sebagai perenggan (e) dan (f).
“Pindaan itu selaras dengan hasrat kerajaan untuk memelihara kebajikan bankrap. Golongan ini tidak lagi mempunyai keupayaan untuk memberikan kerjasama dan sumbangan kepada pentadbiran kebankrapan.
“Faktor kepentingan awam juga perlu diambil kira memandangkan pentadbiran kebankrapan melibatkan dana awam yang perlu digunakan dengan optimum,” katanya ketika membentangkan Rang Undang-undang Insolvensi (Pindaan) 2023 di Dewan Rakyat semalam.
Azalina juga berkata Fasal 15 rang undang-undang itu memperuntukkan pemakaian perenggan 33B(2A) (e) dan (f) terhadap kes kebankrapan yang ditadbir sebelum kuat kuasa akta pindaan secara retrospektif.
Beliau berkata susulan pindaan itu, berdasarkan statistik Jabatan Insolvensi Malaysia seramai 19,913 orang bankrap yang berusia 70 tahun dan ke atas layak dipertimbang untuk pelepasan melalui sijil KPI sekiranya mereka memenuhi syarat ditetapkan.
Katanya cadangan pindaan bagi Seksyen 33C Fasal 8 rang undang-undang itu pula bertujuan membantu individu bankrap dilepaskan secara automatik dalam tempoh singkat iaitu tiga hingga lima tahun dengan meringankan syarat bayaran tanpa mengabaikan kepentingan pemiutang.
Azalina berkata pindaan yang dikemukakan bagi seksyen itu dapat memastikan pentadbiran kebankrapan dijalankan dengan berkesan dengan mengambil kira kepentingan awam, bankrap dan pemiutang.
Antara pindaan penting yang dicadangkan bagi Seksyen 33C ialah syarat penyelesaian amaun sumbangan sasaran atas hutang yang diperakukan digantikan dengan syarat pembayaran jumlah yang ditentukan KPI mengikut kemampuan kewangan bankrap.
“Selain itu, peruntukan baharu kuasa KPI menggantung pelepasan automatik untuk tempoh tidak melebihi dua tahun jika bankrap tidak mematuhi kewajipan dan obligasinya di bawah akta itu serta kuasa KPI meminta individu bankrap memberikan maklumat lanjut mengenai pendapatan, pendapatan yang dijangka dan harta bankrap,” katanya.
Persidangan Dewan Rakyat bersambung hari ini.


Wanita ditahan kaut jutaan ringgit ‘berlagak’ jadi ejen Imigresen

Seorang wanita yang mengaut keuntungan jutaan ringgit dengan menawarkan khidmat memperbaharui Permit Lawatan Kerja Sementara (PLKS) dan Rekalibrasi Tenaga Kerja (RTK) kepada warga asing ditahan dalam Op Serkap di sebuah kondominium di Taman Melati Utama, Setapak, di Kuala Lumpur pagi kelmarin.
Pengarah Imigresen Kuala Lumpur Syamsul Badrin Mohshin berkata siasatan mendapati wanita berumur 48 tahun itu bertindak seolah-olah seperti ejen Jabatan Imigresen Malaysia (Imigresen) sejak setahun lepas dengan menawarkan khidmat itu kepada warga asing dan majikan dengan harga yang tinggi iaitu bagi pendaftaran RTK membabitkan RM2,500 dan perbaharui PLKS sebanyak RM8,000 walaupun Imigresen tidak pernah melantik mana-mana pihak untuk melakukan urusan berkenaan.
"Kita menjalankan risikan dan operasi selama sebulan apabila ada majikan yang membuat laporan mengenai aktiviti wanita terbabit.
"Siasatan kita mendapati wanita ini menjalankan aktiviti tersebut dengan bantuan daripada rakannya yang dipercayai warga Bangladesh untuk mendapatkan pelanggan dan mengaut keuntungan sehingga jutaan ringgit," katanya pada sidang media di Kompleks Kementerian Dalam Negeri, Jalan Duta, Kuala Lumpur semalam.
Beliau berkata menerusi serbuan 11 pagi itu, tiga lelaki warga asing berusia 42 hingga 48 tahun yang sedang berurusan dengan wanita terbabit turut ditahan.
"Kita merampas antaranya 314 pasport Bangladesh, sebuah komputer, telefon bimbit, 17 keping kad CIDB dan wang tunai RM61,550," katanya.
Syamsul Badrin berkata pihaknya turut menjalankan serbuan di premis pejabat milik wanita berkenaan di Taman Sri Rampai, Setapak pada hari sama tangkapan dibuat kira-kira 12.20 tengah hari.
Katanya, hasil serbuan itu, pihaknya merampas antaranya 53 pasport Bangladesh, 198 keping kad CIDB, tujuh buku rekod bayaran, lapan fail syarikat dan tiga keping lesen syarikat.
Beliau berkata wanita dan tiga lelaki warga asing itu, kini berada dalam tahanan dan disiasat mengikut Akta Pasport 1959/63.


Inflasi makanan cetus kebimbangan obesiti kanak-kanak

Kenaikan harga makanan atau inflasi makanan yang sedang dihadapi oleh negara sekarang menimbulkan kebimbangan dalam kalangan pakar makanan, khususnya dari segi akses kepada pemakanan yang seimbang, sekali gus mendedahkan rakyat kepada ancaman kesihatan.
Melihat kumpulan B40 sebagai paling terkesan, peningkatan harga makanan mungkin mendorong keluarga berjimat cermat dan “mengorbankan” kualiti dengan hanya memilih makanan yang boleh mengenyangkan termasuk dapat diperoleh dalam kuantiti yang banyak pada harga murah.
Situasi ini tidak boleh diambil mudah kerana menurut pakar, pemakanan yang tidak seimbang dalam jangka panjang boleh merisikokan anak-anak mereka kepada penyakit orang dewasa termasuk obesiti dan diabetes.
Apatah lagi data menunjukkan kanak-kanak B40 kini turut mendepani masalah obesiti, suatu keadaan yang sebelum ini hanya dilihat lazim dalam kalangan anak-anak golongan berpendapatan tinggi di bandar.
Obesiti kalangan B40
Berdasarkan Tinjauan Kebangsaan Kesihatan dan Morbiditi (NHMS) 2019, kanak-kanak keluarga B40 mempunyai prevalens obesiti yang tinggi iaitu 15.6% dan berat badan berlebihan 15.4%, berbanding kanak-kanak bandar yang mencatatkan 15.3% dan 15.4% masing-masing.
Mengulas mengenai masalah itu, pakar pemakanan Universiti Kebangsaan Malaysia (UKM) Ruzita Abd Talib berkata obesiti lazimnya dikaitkan dengan individu berpendapatan tinggi dan menetap di bandar kerana terdedah kepada pengambilan makanan berkalori tinggi.
Namun begitu, keadaan telah berubah apabila mereka yang tinggal di bandar, luar bandar dan kumpulan B40 tidak terkecuali daripada keadaan itu.
"Kadar prevalens obesiti juga tinggi di negeri yang mempunyai tahap urbanisasi tertinggi seperti di Putrajaya disebabkan  faktor jaminan bekalan dari  segi kualiti dan kuantiti makanan termasuk juga faktor persekitaran,” katanya kepada Bernama.
Beliau berkata obesiti yang terjadi disebabkan ketidakseimbangan pengambilan dan penggunaan tenaga turut dipengaruhi ketakjaminan makanan apabila makanan tinggi lemak, tinggi gula dan makanan padat tenaga menjadi pilihan B40 kerana mudah didapati, murah dan cepat kenyang.
“Sudah tentu  ibu bapa  kanak-kanak B40,  tidak kira bandar mahupun luar bandar, akan memikirkan kelangsungan hidup buat keluarga mereka berbanding kepentingan nutrisi. Sumber utama yang diberi perhatian adalah makanan karbohidrat seperti nasi dan sumber protein seperti ayam.
“Sayur-sayuran dan buah-buahan bukan lagi menjadi keutamaan bagi keluarga B40 berikutan harganya yang mahal sekarang selain gangguan rantaian bekalan,” kata pensyarah daripada Program Sains Pemakanan dan Pusat Kajian Kesihatan Komuniti (ReaCH), Fakulti Sains Kesihatan UKM itu.
Tambah beliau, isu kurangnya pengambilan sayur dan buah dalam kalangan kanak-kanak daripada keluarga berpendapatan rendah turut dibuktikan menerusi kajian pada 2015 yang meninjau peringkat usia empat hingga enam tahun daripada kelompok berpendapatan rendah dan tinggi.
"Justeru, kerajaan perlu memberi lebih perhatian dalam usaha meningkatkan kualiti hidup golongan B40 yang bukan sahaja tinggal di kawasan luar bandar tetapi juga miskin bandar kerana tahap kemiskinan Malaysia  ketika ini berada pada kadar 5.6% yang dilihat membimbangkan,” katanya.
Mengulas lanjut, beliau berkata obesiti yang tidak dikawal boleh menyebabkan pelbagai penyakit tidak berjangkit (NCD) seperti diabetes, sekali gus menambahkan lagi beban kewangan bukan sahaja keluarga tetapi juga kerajaan.
Kos rawatan tinggi
Bebanan kos akibat penyakit NCD  yang ditanggung kerajaan diakui oleh pensyarah di Fakulti Perubatan dan Sains Kesihatan, Universiti Sains Islam Malaysia (USIM) Dr Norsham Juliana Nordin yang memetik laporan Kementerian Kesihatan Malaysia (2020) "The Impact of Noncommunicable Diseases And Their Risk Factors On Malaysia’s Gross Domestic Product".
Menurutnya, laporan itu menyatakan kerajaan menanggung kerugian berjumlah RM12.88 bilion akibat tiga kategori NCD yang dikaitkan dengan masalah obesiti, iaitu penyakit jantung, kencing manis (diabetes) dan kanser.
Kos itu merangkumi kerugian produktiviti akibat ketidakhadiran serta kematian pramatang dalam lingkungan umur yang masih produktif, jelasnya.
Pensyarah Fakulti Perubatan dan Sains Kesihatan,Universiti Sains Islam Malaysia, Dr Norsham Juliana Nordin.
"NCD seperti diabetes merupakan  penyumbang utama kepada kematian pramatang di Malaysia iaitu sebanyak 67% serta menyumbang 70% kepada beban penyakit pada 2014. Kajian lain pula melaporkan bahawa 73% daripada kematian di hospital kerajaan adalah akibat penyakit yang berkaitan dengan obesiti.
"Bayangkan beban yang bakal ditanggung oleh negara pada masa hadapan sekiranya masalah obesiti dalam kalangan kanak-kanak Malaysia tidak dibendung segera," katanya.
Justeru, usaha meningkatkan kesedaran pengambilan pola pemakanan  seimbang perlu diterapkan sejak awal serta kempen mengenainya dipergiatkan lagi secara agresif dan berterusan bagi mengelak Malaysia digelar ‘Negara Paling Manis di Asia’.
Kaji selidik Institut Kesihatan Awam dan Kementerian Kesihatan  mendapati  pengambilan gula dalam kalangan remaja Malaysia meningkat dari tujuh sudu kecil pada 2012 kepada 10 sudu kecil  pada  2017.
Jumlah tersebut melebihi had cadangan pengambilan gula harian bagi dewasa, dan kerana  itu pelan strategik perlu diatur segera bagi membendung situasi tidak sihat ini, kata Dr Norsham Juliana.


Gagal patuh SOP ketika main permainan video cetus kluster di Sabah

Kegagalan mematuhi prosedur operasi standard (SOP) dan penjarakan fizikal ketika aktiviti permainan video dalam kalangan belia menjadi punca tercetusnya Kluster Lumadan di Beaufort yang mencatat 46 kes positif Covid-19 sehingga hari ini.Menteri Kerajaan Tempatan dan Perumahan Sabah Masidi Manjun berkata kes indeks merupakan seorang remaja lelaki berusia 19 tahun yang dikesan positif di Beaufort pada 29 Jun selepas bergejala demam dan batuk sejak 24 Jun.“Kluster ini melibatkan penularan dalam kalangan ahli keluarga dan rakan sekerja dari pelbagai lokaliti di sekitar Mukim Lumadan (Beaufort).“Sebanyak 110 ujian saringan telah dilakukan dengan 46 kes postif dikesan dalam kluster ini,” menurutnya dalam kenyataan malam ini.Satu lagi kluster baru direkodkan hari ini iaitu kluster Istimewa Dua di Sandakan yang melibatkan 27 kes positif hasil saringan ke atas 261 individu di kawasan itu.“Kluster ini melibatkan jangkitan dalam komuniti di lokaliti Kampung Istimewa di Sandakan membabitkan kes indeks seorang lelaki berusia 48 tahun dikesan positif pada 25 Jun di Sandakan, kampung yang sama pernah merekodkan kluster pada 14 November lepas,” katanya.Beliau berkata Sabah hari ini merekodkan 279 kes baru menjadikan jumlah kumulatif setakat ini ialah 71,468 manakala 203 pesakit pulih menjadikan jumlah yang sembuh ialah 68,739 orang.


Deloitte setuju penyelesaian RM324 juta berkaitan 1MDB, SRC International

Kementerian Kewangan (MoF) mengumumkan bahawa Deloitte PLT (Deloitte) bersetuju dengan suatu penyelesaian bernilai RM324 juta (US$80 juta) untuk menyelesaikan semua tuntutan yang berkaitan dengan tanggungjawab fidusiari mereka di dalam pengauditan akaun 1MDB dan SRC International Sdn Bhd (SRC) bagi tempoh 2011-2014.Dalam kenyataan pada Rabu, MoF berkata penyelesaian oleh Deloitte ini merupakan penyelesaian berkaitan 1MDB terbesar oleh sebuah firma audit di Asia Tenggara.“Kejayaan penyelesaian luar mahkamah dengan Deloitte akan mempercepatkan pembayaran wang penyelesaian tersebut untuk memenuhi kewajiban tertunggak 1MDB dan SRC, tanpa proses mahkamah yang mungkin berpanjangan dan mahal,” katanya.Menteri Kewangan Tengku Zafrul Aziz berkata ia merupakan satu lagi kejayaan dalam usaha pemulihan berterusan kerajaan Malaysia terhadap pihak yang terlibat dalam 1MDB, SRC dan entiti yang berkaitan dengannya.“Kerajaan Malaysia bertekad untuk memastikan bahawa tindakan sewajarnya diambil terhadap semua individu atau entiti yang terlibat, secara langsung atau tidak langsung, di dalam skim global 1MDB,” katanya.Menurut MoF, pada bulan Julai 2020, kerajaan berjaya di dalam rundingan dengan Goldman Sachs untuk mencapai sebuah penyelesaian bernilai RM15.8 bilion (USD3.9 bilion).“Pada 26 Februari 2021 pula, kerajaan juga berjaya mencapai suatu penyelesaian global bernilai RM2.83 bilion berkaitan dengan penglibatan sebuah kumpulan perbankan di dalam isu 1MDB.“Kesemua penyelesaian ini tidak akan mempengaruhi atau menjejaskan tuntutan Malaysia terhadap individu seperti Jho Low dan pihak lain yang berkaitan dengannya, dan yang masih giat dicari berhubung dengan skandal 1MDB,” katanya.MoF merakamkan penghargaan kepada Jabatan Peguam Negara, Suruhanjaya Sekuriti Malaysia, Bank Negara Malaysia, Pasukan Polis Diraja Malaysia, Pusat Pencegahan Jenayah Kewangan Nasional, Suruhanjaya Pencegahan Rasuah Malaysia dan Pusat Governans, Integriti dan Anti-Rasuah (GIACC) atas usaha mereka dalam mencapai penyelesaian ini.


Selepas perhimpunan Umno, presiden PAS gesa rakan politik hentikan permusuhan

Selepas selesai Perhimpunan Agung Umno yang menyaksikan Bersatu menjadi “bahan belasahan,” Presiden PAS Abdul Hadi Awang menggesa sekutu politiknya agar tidak bermusuh sesama sendiri.“Maka jangan kita berkasar terhadap rakan kita. Sebaliknya kita mesti menjalinkan hubungan bersaudara dan berukhuwah sesama kita.“Jangan pula kita menjadi sebab berlakunya perpecahan. Bersabar dan jadilah pendamai,” katanya dalam kenyataan di Facebook petang ini.Kenyataan Hadi dikeluarkan selepas ucapan penggulungan Presiden Umno, Ahmad Zahid Hamidi semalam yang menggesa semua menteri, timbalan menteri dan pengerusi syarikat berkait kerajaan (GLC) daripada parti Melayu itu yang berada dalam kerajaan Perikatan Nasional (PN) untuk meletakkan jawatan.Bagaimanapun, bagi Hadi apa yang dibimbangkannya adalah perpecahan umat Islam yang semakin ketara apabila Umno memutuskan untuk tidak lagi meneruskan kerjasama dengan PN dan Bersatu.Katanya, PN adalah penyatuan semua ummah yang dilihat membawa kebaikan kepada rakyat dan negara.“Saya ditanyakan soalan-soalan berkaitan situasi semasa politik yang sedang berlaku di tanah air kita. Beginilah jawapan saya.“Masalah kita hadapi sekarang adalah perpecahan umat Islam. Maka PAS membawa agenda perpaduan ummah. Ummah yang dimaksudkan ialah umat Islam dan juga kalangan bukan Islam yang tidak ekstrem. Inilah agenda perpaduan kita.”Dalam ucapan Zahid dalam Perhimpunan Agung Umno 2020 di PWTC semalam meluahkan rasa kecewa dengan pendirian PAS dalam gabungan Muafakat Nasional (MN) yang dilihatnya sudah mula berubah selepas menyertai kerajaan PN.Zahid turut menyindir PAS kerana menyertai gabungan PN.“Setelah menyertai sebahagian daripada kerajaan, tiba-tiba pendirian politik mula berubah. Ingin saya tegaskan kita hanya menyokong pembentukan sebuah kerajaan yang kemudiannya dinamakan kerajaan Perikatan Nasional. Tidak disangka, ada pihak membentuk gabungan parti politik yang juga dinamakan Perikatan Nasional tanpa penyertaan Umno,” katanya.


Sarawak buat persiapan akhir laksana vaksinasi untuk remaja

Sarawak kini dalam fasa akhir penilaian pelaksanaan program pemberian vaksin Covid-19 kepada remaja berusia antara 12 hingga 17 tahun di negeri itu bagi memastikan ia berjalan lancar, Kata Ketua Menteri Abang Johari Openg.Antara penilaian itu ialah cara pemberian vaksin sama ada di tempat khas yang disediakan ataupun petugas vaksinasi pergi ke sekolah agar kumpulan berkenaan mendapat vaksin dengan selamat.“Perkara ini sedang dibincang antara pihak jawatankuasa pengurusan bencana negeri (JPBN) dengan kementerian kesihatan (KKM). Apa yang penting ialah kita dapat memberikan vaksinasi kepada pelajar kita,” katanya kepada pemberita selepas merasmikan majlis Hari Inovasi dan Integriti Jabatan Tanah dan Survei Sarawak 2021 hari ini.Dalam ucapannya sempena sambutan Hari Kebangsaan peringkat negeri Sarawak minggu lepas, Abang Johari berkata kerajaan negeri sedang berusaha melaksanakan program pemberian vaksin bagi 289,200 individu berumur dari 12 hingga 17 tahun atau 9.94% daripada penduduk Sarawak.“Kerajaan amat berharap ibu bapa dapat memberi kerjasama sepenuhnya kepada pihak berkuasa untuk memudahkan dan melicinkan pelaksanaan program ini nanti,” katanya.Semalam, Timbalan Ketua Menteri Amar Douglas Uggah Embas dilaporkan berkata vaksinasi Covid-19 bagi remaja berusia bawah 18 tahun di Sarawak dijangka bermula Rabu ini, susulan pengumuman Menteri Kesihatan Khairy Jamaluddin.Khairy berkata Sarawak adalah negeri pertama yang akan melaksanakan vaksinasi itu kerana kelancaran negeri ini dalam pemberian vaksin dengan 80% populasi dewasanya telah divaksin.


Tata kelola baik kerajaan campuran berjaya tarik pelabur luar, tingkat hasil negara, kata Anwar

Pentadbiran kerajaan campuran yang menekankan aspek tata kelola yang baik memberi impak positif kepada negara dengan terbukti berjaya menarik kemasukan pelabur asing dan meningkatkan kutipan hasil negara, kata Perdana Menteri Anwar Ibrahim.
“Kerana apa kita (berjaya) lakukan? Kerana apabila diberikan kuasa (menjadi kerajaan), kita hentikan sama sekali kerja-kerja sakau, ambil duit rakyat, kita tidak langgar peraturan, kita tidak izin ambil kontrak tanpa tender, ambil kontrak dengan komisen, kita tidak izin pemimpin ambil duit rakyat.
“Ini maknanya tata kelola, guna kuasa bantu rakyat.. hasilnya Januari hingga April, Hasil Dalam Negeri Kasar (GDP) meningkat 5.6 peratus, lagi tinggi daripada China, Vietnam dan Indonesia… LHDN (Lembaga Hasil Dalam Negeri) pula lapor kutipan cukai juga bertambah, dari mana bertambah? Orang yang dulu dok curi tak bayar cukai, sekarang semua bayar, sebab tahu tak boleh sogok.. LHDN harus bersih betul maka hasil kita meningkat.
“Ini kerja pasukan kita, kita mencatat pelaburan Amazon berpuluh bilion, Geely (melabur) berbilion di Tanjung Malim, China (melabur) RM170 bilion, datang memberi pelaburan dan pekerjaan di negara kita, kerana mereka percaya kita tidak sakau, tidak curi duit, tidak ambil komisen dan kita tahu kerja menjaga kepentingan rakyat (jadi) inflasi turun, defisit turun, hasil naik,” katanya.
Beliau berkata demikian dalam ucapannya ketika menghadiri Majlis Rumah Terbuka Aidilfitri Malaysia Madani di Gombak hari ini yang turut dihadiri Timbalan Perdana Menteri Ahmad Zahid Hamidi dan Menteri Besar Selangor Amirudin Shari.
Anwar yang juga menteri kewangan berkata tempoh pentadbiran kerajaan campuran yang memasuki usia enam bulan ketika ini juga menyaksikan bantuan paling tinggi dalam sejarah diberikan kerajaan kepada golongan miskin serta para nelayan dan pekebun kecil.
Beliau pada masa sama berkata kerajaan campuran akan terus bekerja keras membangunkan negara seterusnya mengangkat martabat Malaysia sebagai negara gagah di rantau Asia.
“Kita teruskan kerja kuat, pastikan ada perubahan…kuasa kita ini untuk apa? Tanggungjawab kita pada Allah SWT, apa yang kamu lakukan untuk kuasa ini?….kita akan terus hentikan sama sekali sakau (seperti) apa yang kita lakukan sepanjang enam bulan memerintah, saya tidak akan gentar.
Kita akan bersihkan negara... SPRM (Suruhanjaya Pencegahan Rasuah Malaysia) akan siasat, siapa akan dakwa itu pula (serah pada) Jabatan Peguam Negara, siapa hukum pula (itu) kerja Hakim,” katanya.
Anwar dalam ucapannya juga mengingatkan semua golongan pemimpin agar teguh berprinsip di dalam perjuangan dan tidak menggadai diri kerana mengejar harta dan kuasa.


Doktor gigi kerajaan bergelut dapatkan kerakyatan untuk anak perempuan

Rutin harian Dr Jennifer Yap sebagai doktor gigi di sebuah hospital kerajaan sudah cukup mencabar.Walaupun terpaksa berhempas pulas dengan lawatan pesakit yang boleh mencecah ratusan sehari, dia tetap bangga menjalankan tugasnya untuk negara tercinta.Namun, ketika pulang ke rumah, keadaan lebih mencabar.Sebagai ibu kepada seorang anak yang masih kecil, Yap kecewa dengan nasib yang menimpa anaknya yang dinafikan hak untuk mendapatkan kerakyatan Malaysia.Semuanya bermula apabila Yap mendirikan rumahtangga dengan seorang warganegara Taiwan ketika menuntut dalam bidang perubatan pergigian di Universiti Perubatan Taipei pada tahun 2009.Dia bertemu dengan suami yang juga pelajar perubatan di universiti yang sama.Mereka berkahwin pada tahun 2011.Pada November 2017, Yap berjaya menamatkan peperiksaan Pakar Lembaga Ortodontik Kebangsaan di Taiwan, dan melahirkan anak perempuannya lapan hari kemudian.Disebabkan tempoh peperiksaan dan kehamilan lewat, dia tidak dapat pulang ke tanah air untuk melahirkan anaknya.Sejak itu, dilema mula membelenggu dirinya kerana dimaklumkan oleh Kedutaan Malaysia adalah sesuatu yang mustahil bagi anaknya untuk didaftarkan sebagai rakyat.Meskipun terkejut dan kecewa dengan khabar itu, Yap tidak pernah berputus asa terhadap nasib dan masa depan anaknya itu.Sehingga kini, isu dokumentasi kenegaraan anaknya masih belum selesai.“Setiap kali saya dapatkan maklum balas susulan dengan pegawai-pegawai kerajaan, jawapan mereka sama. Tiada keputusan,” katanya kepada MalaysiaNow.“Hal ini betul-betul buat saya kesal, selepas apa yang saya lakukan untuk tanah air sendiri.“Tapi negara ini tak boleh menerima anak saya hanya kerana saya berkahwin dengan seorang warganegara luar.”Di bawah Perlembagaan Persekutuan, bayi yang lahir di luar negara dengan bapa memiliki kewarganegaraan Malaysia akan dianugerahkan taraf warganegara secara automatik.Bagaimanapun, bagi yang lahir dengan ibu warganegara Malaysia dan bapa bukan warganegara perlu memohon untuk mendapatkan taraf kewarganegaraan anak.Sebelum ini, Mahkamah Tinggi Kuala Lumpur memutuskan bayi yang lahir di luar negara oleh wanita warga Malaysia dan bapa bukan warganegara secara automatik berhak mendapat kewarganegaraan Malaysia.Tetapi, kerajaan melalui kementerian dalam negeri dan ketua pengarah Jabatan Pendaftaran Negara (JPN) merayu terhadap keputusan tersebut.Mahkamah Rayuan menetapkan 22 Jun ini untuk memberi keputusan berhubung rayuan berkenaan.Anak menderita sakit ekzemaLebih membimbangkan Tan, anak perempuannya mengalami ekzema, sejenis penyakit kulit yang teruk sejak lahir.Atas sebab itu, dia mengambil keputusan untuk pulang ke tanah air pada tahun 2018 bagi mendapatkan rawatan lanjut melalui bantuan kakaknya yang juga seorang doktor perubatan di Malaysia.Pulang lebih awal bermakna, ijazah kepakaran beliau tidak diiktiraf di negara ini menyebabkan Tan terpaksa bermula dari peringkat awal dalam sistem kesihatan di sini.Namun, itu bukan satu masalah baginya.Dia tetap menjalani rutin tugasannya tanpa sebarang keraguan.Sejak pandemik Covid-19 melanda negara, Tan merupakan salah sorang petugas barisan hadapan kesihatan yang berdepan kes jangkitan kira-kira 20,000 sehari dengan kadar vaksinasi yang masih rendah ketika itu.“Saya tak terganggu dengan beban kerja di klinik dan hospital. Tetapi yang memenatkan dan menyakitkan hati saya adalah apabila menyedari hakikat bahawa anak saya bukan warganegara seperti saya.“Saya terpaksa ulang alik turun naik pejabat Imigresen untuk memperbaharui visa sosial anak saya.“Proses ini cukup mencabar dan memenatkan kerana saya lakukan sendirian tanpa suami di sisi,” katanya dan menambah dia menjaga anaknya di Malaysia manakala suami berkhidmat sebagai pegawai perubatan di Taiwan.Selain itu, dia turut merasakan proses itu mengganggu tugasnya yang sibuk dengan temujanji para pesakit yang memerlukan khidmatnya di hospital.Di sebalik sumbangannya kepada negara di saat krisis kesihatan melanda, dia merasakan satu ketidakadilan apabila anak perempuannya dilayan seakan orang asing hanya kerana dia dilahirkan di luar negara.Permintaannya sebagai seorang ibu sangat mudah, mendapat pembelaan dan kepastian anaknya akan mendapat kerakyatan sah sebagai warganegara Malaysia.“Tanpa kewarganegaraan Malaysia, peluang anak saya untuk ditempatkan di sekolah kerajaan berkurangan dengan ketara, dan dia akan dikenakan kadar bayaran yang berbeza di hospital awam.“Jika pas lawatan sosialnya tidak diperbaharui oleh imigresen atas apa jua alasan, mungkin saya terpaksa meninggalkan negara ini bersama anak perempuan saya dan menamatkan perkhidmatan sebagai pegawai pergigian di bawah kementerian kesihatan (KKM).”Bagaimanapun, Tan berkata, jauh di sudut hatinya dia tidak mahu perkara itu berlaku.Sejak kecil, dia bercita-cita tinggi untuk menjadi seorang doktor bertauliah yang menabur bakti kepada negara sendiri.“Saya sanggup menolak tawaran gaji yang lumayan ketika berada Taiwan malah saya berjauhan dengan suami demi mencapai hasrat untuk berbakti kepada negara.“Saya cuma mahukan keadilan dan pembelaan kepada anak saya,” katanya dengan nada sayu.


PRK Parlimen Gerik, DUN Bugaya serentak 16 Jan 2021

Suruhanjaya Pilihan Raya (SPR) menetapkan pengundian Pilihan Raya Kecil (PRK) bagi kerusi Parlimen Gerik, Perak dan Dewan Undangan Negeri (DUN) Bugaya, Sabah, dijalankan serentak pada 16 Januari 2021.Pengerusi SPR Abdul Ghani Salleh pada satu sidang media di di Putrajaya hari ini berkata hari penamaan calon ditetapkan pada 4 Januari manakala pengundian awal pada 12 Januari.Kedua-dua PRK berkenaan perlu diadakan berikutan kekosongan luar jangka kerusi Parlimen Gerik dan DUN Bugaya susulan kematian kedua-dua penyandang kerusi tersebut.Penyandang kerusi Parlimen Gerik Hasbullah Osman meninggal dunia pada 16 November, manakala penyandang kerusi DUN Bugaya Manis Muka Mohd Darah kembali rahmatullah pada 17 November lepas.


Shafee gagal dapat kebenaran untuk fail tuntutan balas dalam kes cukai pendapatannya

Muhammad Shafee Abdullah hari ini gagal dalam permohonannya bagi mendapatkan kebenaran daripada Mahkamah Tinggi Kuala Lumpur untuk memfailkan tuntutan balas terhadap tuntutan Lembaga Hasil Dalam Negeri (LHDN) supaya beliau membayar tunggakan cukai pendapatan berjumlah RM9.41 juta.
Pesuruhjaya Kehakiman Roz Mawar Rozain menolak permohonan Shafee itu selepas mendapati tuntutan balas defendan tidak timbul daripada isu cukai tetapi tindakan mala fide oleh Suruhanjaya Pencegahan Rasuah Malaysia (SPRM) dan Jabatan Peguam Negara (AGC), yang tidak termasuk dalam ruang lingkup yang ditetapkan peraturan yang melarang tuntutan balas.
“Mahkamah mendapati tuntutan balas defendan adalah terhadap pihak seperti SPRM dan AGC, yang bukan sebahagian daripada prosiding ini,” katanya.
Mahkamah juga memutuskan bahawa sebarang ketidakpuasan hati terhadap pengiraan cukai boleh ditangani di hadapan Pesuruhjaya Khas Cukai Pendapatan (PKCP).
Dakwaan Shafee bahawa taksiran cukai "mala fide diada-adakan" oleh SPRM dan AGC boleh ditangani dengan cara lain, katanya.
Beliau berkata terdapat beberapa kes yang menunjukkan bahawa keseluruhan skim undang-undang cukai di Malaysia ialah pembayaran yang dituntut mesti dibayar tanpa menghadapi rayuan dan prinsip "bayar dahulu, bincang kemudian" adalah diutamakan.
“Mungkin ada rayuan di hadapan PKCP tetapi pembayaran mesti dibuat atau menjadi hutang disebabkan LHDN diberi kuasa undang-undang untuk mengutip tunggakan cukai," katanya sambil menambah bahawa Muhammad Shafee bukanlah pembayar cukai pertama yang ingin memfailkan tuntutan balas dalam prosiding seperti ini.
JC juga mengarahkan peguam itu membayar kos RM5,000 kepada kerajaan.
Sementara itu, mahkamah menetapkan 26 Julai untuk mendengar penghakiman terus oleh LHDN bagi pihak kerajaan terhadap Shafee.
Shafee memfailkan permohonan itu pada Mei 2021, antara lain atas alasan tuntutan cukai itu adalah serangan terhadap beliau sebagai mangsa politik atas kapasitinya sebagai peguam Datuk Seri Najib Tun Razak dan dianggap sebagai peguam Umno walaupun dia bukan peguam parti berkenaan.
Shafee mendakwa pada 10 Ogos 2018, dua hari selepas pertuduhan 1Malaysia Development Berhad dikenakan terhadap Najib, dan selepas beliau mengeluarkan beberapa kenyataan media yang mengkritik kerajaan Pakatan Harapan, beliau telah dipanggil oleh SPRM untuk memberi kenyataan berhubung penerimaan RM9.5 juta itu.
Susulan kenyataan kepada SPRM, Shafee mendakwa satu mesyuarat telah diadakan pada September 2018 antara LHDN, SPRM dan AGC bagi membincangkan tindakan terhadapnya bertujuan tidak menggalakkannya bertindak sebagai peguam bela Najib.
Pada 27 September 2021, LHDN memohon supaya kes saman terhadap Shafee diputuskan melalui penghakiman terus atas alasan antaranya defendan gagal membayar keseluruhan tunggakan cukai pendapatan dan kenaikan cukai yang dikenakan ke atas beliau berjumlah RM9,414,708.32 dalam tempoh yang ditetapkan.
LHDN, yang memfailkan saman itu pada 6 Mei 2021, mendakwa sehingga kini, peguam tersebut masih gagal membayar amaun cukai pendapatan yang masih terhutang bagi Tahun-Tahun Taksiran 2011, 2012, 2013, 2014 dan 2016 termasuk kenaikan yang dikenakan.
Pada 28 Oktober tahun lepas, Mahkamah Tinggi melepas dan membebaskan Muhammad Shafee daripada dua pertuduhan menerima wang hasil aktiviti haram berjumlah RM9.5 juta daripada Najib serta dua pertuduhan membuat penyata yang tidak betul kepada LHDN.
Bagaimanapun, pendakwaan pada 1 November 2022 telah memfailkan rayuan terhadap keputusan itu.
Shafee diwakili peguam Rajan Navaratnam dan Muhammad Farhan Muhammad Shafee manakala Peguam Kanan Hasil Al-Hummidallah Idrus, Norzilah Abdul Hamid dan Muhammad Faqrol Syazreen Mohd Ghause bertindak bagi pihak LHDN.


Najib tiba di mahkamah dari Penjara Kajang

Najib Razak hari ini hadir di Mahkamah Tinggi Kuala Lumpur pada perbicaraan kes penyelewengan dana RM2.3 bilion 1Malaysia Development Berhad (1MDB) yang dihadapinya.
Najib, 69, yang memakai sut kelabu dan bertali leher tiba di Kompleks Mahkamah Jalan Duta di sini menaiki kenderaan utiliti sukan (SUV) pada 8.26 pagi dari Penjara Kajang diiringi beberapa kenderaan polis.
Kelihatan petugas media dari pelbagai agensi mula berkumpul sejak 7.30 pagi bagi merakam gambar dan video ketibaan bekas perdana menteri itu serta membuat liputan kes tersebut.
Najib dibicarakan di Mahkamah Tinggi atas empat tuduhan menggunakan kedudukannya untuk memperoleh suapan berjumlah RM2.3 bilion daripada dana 1MDB dan 21 pertuduhan pengubahan wang haram melibatkan jumlah yang sama.
Pada 23 Ogos, Najib dihantar ke Penjara Kajang untuk menjalani hukuman penjara selepas Mahkamah Persekutuan mengekalkan sabitan dan hukuman penjara 12 tahun serta denda RM210 juta atau penjara lima tahun jika gagal bayar denda ke atas Najib kerana menyeleweng dana SRC International berjumlah RM42 juta.
Panel lima hakim dipengerusikan Ketua Hakim Negara Tengku Maimun Tuan Mat menolak rayuan akhir Najib untuk mengetepikan sabitan dan hukuman yang diputuskan Mahkamah Tinggi Kuala Lumpur pada 28 Julai 2020.
Pada 8 Disember 2021, Najib gagal mengetepikan keputusan itu selepas Mahkamah Rayuan mengekalkan keputusan Mahkamah Tinggi.


Belanjawan 2023 tak sentuh kebajikan peneroka Felda, kata Radzi Jidin

Belanjawan 2023 yang dibentangkan Perdana Menteri, Anwar Ibrahim pada Jumaat tidak menyentuh mengenai kebajikan satu golongan penting dalam negara, iaitu peneroka Felda.
Ahli Parlimen Putrajaya Radzi Jidin berkata, ia berbeza dengan pelbagai usaha oleh perdana menteri sebelum ini, Muhyiddin Yassin yang turut menghapuskan hutang peneroka berjumlah RM8 bilion.
Sebagai perbandingan, Belanjawan 2021 yang dibentang ketika pentadbiran ahli Parlimen Pagoh itu memperuntukkan RM400 juta untuk menghapus faedah hutang kebun peneroka dan program pembangunan Felda.
Dalam ucapannya, Radzi yang juga bekas menteri pendidikan turut menyentuh mengenai pelaburan Felda dalam syarikat Indonesia, Eagle High Plantation (EHP) yang menggunakan pinjaman Kementerian Kewangan sebanyak RM2.3 bilion.
"Harga saham EHP sewaktu dibeli oleh anak syarikat milik penuh Felda, FICP, pada bulan Oktober 2016 adalah IDR565 sesaham. Pada 21 Februari 2023 harganya cuma tinggal IDR66 sahaja.
"Secara keseluruhan, nilai pelaburan RM2.3 bilion itu cuma tinggal sekitar 10% sahaja," katanya semasa membahaskan Belanjawan 2023 di Dewan Rakyat hari ini.
Justeru, beberapa persoalan timbul berhubung pembelian itu.
Radzi turut meminta kerajaan menjelaskan berapa hutang yang dibayar dan masih belum dibayar Felda kepada Govco untuk pembelian saham EHP.
"Apakah kesan bayaran hutang ini kepada kewangan Felda? Apakah manfaat yang diraih Felda setakat ini hasil daripada pembelian saham EHP?" katanya.
Sebelum ini, Menteri di Jabatan Perdana Menteri Azalina Othman Said memaklumkan kerajaan tidak dapat meneruskan pelaksanaan penghapusan hutang peneroka Felda berjumlah RM8 bilion yang diperkenalkan semasa kepimpinan Muhyiddin pada 2021.
Dalam pada itu, Radzi meminta kerajaan menjelaskan komponen subsidi yang akan dipotong pada tahun ini, ekoran jumlah subsidi  yang berkurangan daripada RM80 bilion tahun lalu kepada RM64 bilion tahun ini.


251 mangsa banjir KL ditempatkan di PPS

Seramai 251 mangsa banjir dari dua buah kampung di Kuala Lumpur dipindahkan ke dua pusat pemindahan sementara (PPS) di Dewan Sultan Sulaiman, Kampung Baru dan Sekolah Jenis Kebangsaan Tamil (SJKT) Saraswati, di Jalan Klang Lama setakat pukul 7 malam tadi.Menteri Wilayah Persekutuan Shahidan Kassim berkata seramai 101 orang mangsa dari Kampung Periuk, Kampung Baru ditempatkan di PPS Dewan Sultan Sulaiman manakala seramai 150 orang dari Kampung Hujung Pasir, Jalan Klang Lama pula ditempatkan di SJKT Saraswati.“Sebanyak 23 kawasan di Kuala Lumpur telah dinaiki air akibat hujan lebat sejak pukul 3 petang tadi dan keadaan banjir kini semakin surut.Pihak Dewan Bandaraya Kuala Lumpur turut telah menggerakkan pam-pam di kawasan-kawasan yang dinaiki air dan insya-Allah air telah mulai surut sejak sejam lepas,” katanya ketika ditemui pemberita selepas melawat mangsa banjir di PPS Dewan Sultan Sulaiman semalam.Sementara itu seorang mangsa banjir, Nor Faridah Abdul Rashid, 63, berkata air mulai naik selepas 30 minit hujan lebat bermula.“Rumah saya berbentuk tradisional, bahagian depan rumah terletak kira-kira empat kaki tinggi daripada tanah, masa kejadian, bahagian dapur telah dimasuki air,” katanya.Mohd Roslan Shamsuddin,39, pula berkata beliau tidak sempat menyelamatkan apa-apa barangan di rumahnya kerana sedang bekerja.“Selepas habis kerja saya pulang ke rumah dan dapati rumah saya dinaiki air sedalam paras pinggang, barang-barang seperti televisyen, katil dan tilam semua rosak akibat banjir,” katanya semasa ditemui di PPS itu.Beliau juga berharap pihak bertanggungjawab dapat memperbaiki sistem perparitan di sekitar Kuala Lumpur agar kejadian banjir dapat diatasi.


Kos pengeluaran melonjak, petani Sarawak bergelut dapatkan hasil

Ketika pengguna di seluruh negara merungut mengenai kenaikan harga barang, petani yang menjadi pihak utama dalam rantaian bekalan turut merasai bahangnya, ekoran situasi mereka yang kini bergelut dalam mengeluarkan hasil bagi memenuhi permintaan pasaran selain pada masa sama perlu meneruskan kelangsungan hidup.Di Sarawak, kenaikan harga baja menjadi masalah utama petani ketika ini – ia adalah bahan utama bagi memastikan tanaman yang diusahakan membuahkan hasil.Selain itu, mereka juga turut mengalami masalah kewangan ekoran pandemik Covid-19 sejak dua tahun lalu, di mana sekatan pergerakan yang dilaksanakan di seluruh negara mengganggu jadual penuaian selain turut menyebabkan hasil tanaman terpaksa dibuang.Negara yang kini mulai pulih di bawah peralihan ke fasa endemik Covid-19 turut menyaksikan petani turut bersedia untuk musim baru untuk menuai hasil tanaman.Namun, kebimbangan mengenai kos pengeluaran yang tinggi mengatasi hasil jualan sekali gus menyebabkan kerugian mulai timbul.“Harga barang dan baja meningkat secara mendadak,” kata Tiong yang merupakan seorang petani sayur-sayuran dari Kampung Keranji, Bau di Sarawak kepada MalaysiaNow.“Dulu RM105 untuk 50kg. Sekarang RM225.”Menurutnya, tidak banyak yang dapat dilakukan bagi menangani perkara tersebut kerana pemborong sendiri menghadapi kekangan kewangan sama.Oleh kerana semakin ramai petani tidak mampu menanggung kos pengeluaran, ia menyebabkan pemborong tidak mempunyai banyak pilihan selain turut menaikkan harga.Walaupun petani boleh memilih untuk mengurangkan penggunaan baja, namun ia boleh menjejaskan tahap kualiti tanaman mereka.Mereka juga turut berdepan cabaran luar kawalan, seperti keadaan cuaca yang tidak menentu.“Sekarang cuaca sangat panas sehingga sayur-sayuran terlalu cepat masak,” kata Tiong.“Kadang-kadang saya terpaksa buang kerana sudah rosak.”Bagi petani, masalah yang mereka hadapi seolah-olah tiada penyelesaiannya.Kos penuaian yang mereka tanggung itu, apa sahaja yang berlaku terpaksa dibayar juga.“Pendapatan petani seperti kami hanya cukup makan sahaja untuk sara keluarga,” kata Tiong.“Kami perlu berusaha keras untuk bawa pulang rezeki ke rumah.”Landan Usop dari Kampung Entanggor, Sebuyau turut mengalami masalah yang sama.Di ladang kecilnya, dia menanam cili, limau, serai, kunyit, daun ubi dan kacang panjang.Dia turut menanam sayur kampung lain seperti ubi keledek.Bercakap kepada MalaysiaNow, Landan berkata dia terpaksa mengurangkan separuh penggunaan bajanya.“Dulu harga baja RM17,” katanya.”Sekarang, harganya RM22.“Kos sentiasa meningkat. Saya rasa terbeban jika saya perlu beli lebih banyak baja.”Landan menambah, walaupun akhirnya dia dapat menuai hasil tanaman, namun tiada jaminan dia akan dapat menjual semua hasil tuaiannya itu.Dia berkata dahulu pemborong membeli sayur-sayurannya namun kini mula mengurangkan jumlah belian.“Mereka pernah membeli daripada saya, tetapi memandangkan kosnya meningkat, sukar (untuk dapatkan pembeli),” katanya.Bagi Pakcik Mat, seorang pesawah dari Lundu, masalah yang dihadapi petani ketika ini berlaku pada semua komoditi.“Harga semua komoditi semakin meningkat,” katanya.“Petani benar-benar bergelut dan keadaan semakin buruk.”Seperti Tiong dan Landan, Mat juga cuba menjarakkan tempoh penggunaan baja yang dibelinya setakat mana yang boleh.Bagaimanapun, percubaannya itu menjejaskan peluangnya untuk dapatkan hasil tuaian yang baik.“Jika saya tidak gunakan baja, ia akan menjejaskan kualiti tanaman saya,” katanya.“Sepanjang tahun lalu sahaja, kos baja dan racun perosak meningkat sebanyak 30 hingga 40%.”Di Sarawak, kira-kira 70% petani tinggal di kawasan luar bandar dan bergantung kepada hasil tani mereka.Pada 2021, sektor pertanian menyumbang RM16.5 bilion atau 12.1% kepada ekonomi Sarawak.


Kes baru kekal lepasi 5,800 bagi hari ketiga

Malaysia merekodkan kes baru sebanyak 5,803 menjadikan kes keseluruhan Covid-19 meningkat sebanyak 728,462.Selangor kekal mencatat kes harian tertinggi sebanyak 2,108 disusuli Negeri Sembilan (741), Kuala Lumpur (628), Sarawak (491), Melaka (355), dan Johor (329).Hanya Perlis (4) mencatatkan kes satu digit hari ini.Negara juga mencatat sebanyak 5,193 kes sembuh menjadikan jumlah keseluruhan kes sembuh meningkat kepada 662,932.Kes aktif dengan kebolehjangkitan pula kini berjumlah 60,646.Dalam pada itu, 866 pesakit ditempatkan di unit rawatan rapi (ICU) termasuk 435 orang memerlukan bantuan alat pernafasan.Malaysia turut mencatat 81 lagi korban akibat Covid-19, menjadikan jumlah mangsa yang maut meningkat kepada 4,884.


Kes harian menurun ke paras lepasi 4,800

Malaysia merekodkan kes baru sebanyak 4,854 kes menjadikan kes keseluruhan Covid-19 meningkat sebanyak 2,586,601 kes.5,525 pesakit juga direkodkan sembuh, menjadikan jumlah keseluruhan pesakit sembuh sebanyak 2,487,809.Dalam pada itu, kes yang memerlukan rawatan di unit rawatan rapi (ICU) adalah sebanyak 541 kes di mana 420 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 267 kes di mana 175 adalah kes Covid-19.Dari 4,854 kes harian yang dilaporkan pada hari ini, 86 kes (1.8%) adalah daripada Kategori Tiga, Empat, dan Lima, dan 4,768 kes (98.2%) lagi adalah terdiri daripada Kategori Satu dan Dua.


Sarawak mungkin sertai Melaka laksanakan pilihan raya negeri

Spekulasi mulai beredar bahawa Pilihan Raya Negeri (PRN) Sarawak yang tertangguh mungkin akan diadakan pada November tahun ini di mana ia bakal menjadikan pilihan raya di negeri itu dijalankan secara serentak atau pada waktu berdekatan dengan Melaka, MalaysiaNow difahamkan.Langkah tersebut memerlukan pembatalan darurat di Sarawak yang dijadualkan akan berakhir pada Februari tahun depan selepas diisytiharkan sebelum ini bagi menghalang pilihan raya diadakan ketika musim pandemik.Tidak seperti negeri lain, kerusi Dewan Undangan Negeri (DUN) Sarawak akan dipertandingkan secara berasingan daripada pilihan raya umum.Tempoh lima tahun mandat kerajaan Sarawak sepatutnya berakhir pada 1 Ogos tahun ini dan pilihan raya sebelum ini dijangka diadakan dalam masa dua bulan selepas tarikh tersebut.Namun, darurat pandemik di seluruh negara yang diproklamasi pada Januari lalu menyebabkan pilihan raya tidak dapat diadakan.Satu sumber di Suruhanjaya Pilihan Raya (SPR) menolak untuk mengesahkan spekulasi tersebut namun berkata tidak mungkin dua pilihan raya negeri diadakan secara serentak.Pilihan raya negeri Melaka bakal diadakan dalam tempoh dua bulan akan datang berikutan DUN Melaka dibubarkan semalam.Pembubaran DUN tersebut berlaku selepas Ketua Menteri Melaka, Sulaiman Md Ali dari Umno, kehilangan sokongan dari empat Adun termasuk dua dari Umno.Penganalisis berkata Gabungan Parti Sarawak (GPS), gabungan parti kerajaan Sarawak yang dibentuk selepas kekalahan Barisan Nasional dalam Pilihan Raya Umum 2018 dijangka sekali lagi akan memiliki kelebihan dalam pilihan raya akan datang berbanding pembangkang.GPS yang terdiri dari Parti Pesaka Bumiputera Bersatu (PBB), Parti Rakyat Bersatu Sarawak (SUPP), Parti Rakyat Sarawak (PRS) dan Parti Demokratik Progresif (PDP) juga merupakan sekutu gabungan Perikatan Nasional yang dipimpin Presiden Bersatu Muhyiddin Yassin.Gabungan itu juga turut dilihat sebagai kingmaker dalam politik persekutuan sejak beberapa bulan kebelakangan ini.


Isu kebajikan kanak-kanak jadi tumpuan Dewan Rakyat hari ini

Kementerian Pembangunan Wanita, Keluarga dan Masyarakat (KPWKM) menjadi perhatian Dewan Rakyat hari ini apabila beberapa soalan mengenai kebajikan kanak-kanak dijangka akan dibangkitkan dalam sesi soal jawab.
Menurut Aturan Urusan Mesyuarat di laman web rasmi Parlimen, Ismail Sabri Yaakob (BN-Bera) dijadual bertanya sama ada kerajaan akan mengkaji semula syarat-syarat kelulusan pengambilan anak angkat terutamanya kanak-kanak mangsa penderaan.
Bekas Perdana Menteri itu turut akan bertanya jika kanak-kanak terbabit kes penderaan akan ditempatkan di rumah kanak-kanak untuk lebih lama sebelum dipulangkan kepada waris.
Abd Ghani Ahmad (PN-Jerlun) pula ingin tahu sama ada kerajaan bercadang untuk mewujudkan pusat jagaan khas anak luar nikah di seluruh negara selain menyentuh tentang bantuan serta pengiktirafan kerajaan ke atas usaha-usaha yang dijalankan badan bukan kerajaan.
Turut menyentuh bidang kuasa KPWKM, Mohd Sany Hamzan (PH-Hulu Langat) akan mendahului sesi soal jawab dengan menyoal sama ada kementerian itu berhasrat memperkenalkan undang-undang bagi mewajibkan potongan gaji kepada anak yang menghantar ibu bapa ke pusat atau rumah jagaan warga emas.
Selain itu, Dr Wan Azizah Wan Ismail (PH-Bandar Tun Razak) pula akan membangkitkan soalan mengenai langkah Kementerian Pendidikan untuk memastikan pelajar berkeperluan khas dan kurang upaya diberi fokus dan mendapat pendidikan berkualiti.
Turut tersenarai, soalan Teresa Kok Suh Sim (PH-Seputeh) kepada Menteri Perladangan dan Komoditi berkenaan perkembangan industri buluh negara dan usaha kerajaan mengembangkan industri itu.
Selesai sesi soal jawab, persidangan Dewan Rakyat akan diteruskan dengan hari ketiga perbahasan dan penggulungan Rang Undang-Undang Perbekalan 2023 di peringkat jawatankuasa.
Rang Undang-Undang Pencetakan Teks Al-Qur'an (Pindaan) 2023, Rang Undang-Undang Kewangan 2023 dan Rang Undang-Undang Levi Keuntungan Luar Biasa (Pengesahan) 2023 juga dijadual dibaca buat kali kedua hari ini.
Persidangan kali ini berlangsung selama 31 hari hingga 4 April.


Majlis agama KL, Johor mohon mencelah rayuan kes kalimah ‘Allah’

Majlis Agama Islam Wilayah Persekutuan (MAIWP) dan Majlis Agama Islam Johor (Maij) memohon untuk mencelah dalam rayuan kerajaan terhadap keputusan Mahkamah Tinggi berhubung hak penggunaan kalimah “Allah” oleh wanita beragama Kristian dari Sarawak bagi tujuan pendidikan agamanya.Peguam Annou Xavier, yang mewakili Jill Ireland Lawrence Bill, semasa dihubungi memberitahu Bernama bahawa MAIWP dan Maij telah memfailkan permohonan itu.Pengurusan kes rayuan kementerian dalam negeri (KDN) dan kerajaan itu diadakan secara dalam talian hari ini.Xavier berkata mahkamah menetapkan 12 Julai untuk pengurusan kes berikutnya bagi membolehkan Jabatan Peguam Negara memfailkan rekod rayuan dan juga bagi pihak-pihak berkenaan memfailkan afidavit masing-masing bagi permohonan pencelah.Peguam MAIWP Fakhrul Azwan Abu Hasan, ketika dihubungi mengesahkan pihaknya telah memfailkan permohonan tersebut.Permohonan MAIWP ini merupakan usaha keduanya untuk mencelah dalam kes Jill Ireland. Sebelum ini, MAIWP memfailkan permohonan mencelah di Mahkamah Tinggi tetapi hanya dibenarkan bertindak sebagai amicus curiae (rakan mahkamah) untuk membantu mahkamah.Pada 10 Mac lepas, Mahkamah Tinggi memutuskan bahawa penganut agama Kristian di seluruh negara boleh menggunakan kalimah “Allah” dan tiga perkataan Arab yang lain dalam penerbitan agama mereka untuk tujuan pendidikan.Hakim Nor Bee Ariffin, yang kini hakim Mahkamah Rayuan, membenarkan permohonan semakan kehakiman oleh Jill Ireland dan tiga perintah termasuk perisytiharan bahawa wanita suku kaum Melanau itu mempunyai hak perlembagaan di bawah Perkara 3, 8, 11 dan 12 Perlembagaan Persekutuan untuk mengimport penerbitan semasa menjalankannya hak untuk mengamalkan agamanya dan hak untuk mendapat pendidikan.Dalam penghakimannya, Nor Bee berkata arahan oleh kementerian dalam negeri (KDN) pada 1986 untuk tidak membenarkan penggunaan kalimah Allah, Baitullah, Kaabah and solat oleh bukan Islam adalah menyalahi undang-undang dan tidak berpelembagaan.KDN dan kerajaan memfailkan rayuan pada 15 Mac terhadap keputusan itu.


Warisan kembangkan parti ke Semenanjung, kata Shafie

Bekas ketua menteri Sabah, Mohd Shafie Apdal hari ini mengumumkan Warisan akan mengembangkan partinya ke Semenanjung Malaysia, satu langkah yang dilihat bakal memberikan cabaran kepada parti berbilang kaum seperti PKR.“Langkah ini perlu kerana sudah tiba masanya pemimpin dari Sabah bukan hanya mengikut telunjuk Persekutuan, sebaliknya menjadi kata pemutus dalam soal menunaikan Perjanjian Malaysia 1963 (MA63).“Hala tuju baru parti ini juga adalah bagi menunaikan permintaan kira-kira 300,000 rakyat Sabah yang bekerja di Semenanjung,” kata Shafie dalam satu kenyataan yang disiarkan di Facebook petang ini.Shafie berkata, beliau bertemu dengan penduduk Sabah yang berada di Kuala Lumpur baru-baru ini.“Mereka cakap bela kami datuk, ramai orang Sabah bekerja di Semenanjung termasuk Johor.“Sudah tiba masanya kita kembangkan sayap ke Semenanjung. Sebagai parti yang berbilang agama dan bangsa serta memperjuangkan konsep Unity atau Perpaduan, Warisan sememangnya layak untuk mewakili setiap rakyat Malaysia bukan sahaja di Sabah tetapi juga Semenanjung,” katanya yang juga ahli Parlimen Semporna.Shafie berkata, semasa Pilihan Raya Negeri (PRN) Sabah baru-baru ini, konsep “Unity” mendapat sokongan rakyat dan pemimpin dari Semenanjung membolehkan Warisan menjadi parti tunggal terbesar di Sabah.“Di Semenanjung, terdapat lebih 300,000 rakyat Sabah yang bekerja di sana, mereka tentunya mahukan sebuah parti yang memperjuangkan hak rakyat Sabah dalam proses pembangunan negara,” katanya.Semasa PRN Sabah baru-baru ini, walaupun menang kerusi terbanyak, Warisan Plus yang dipimpin Warisan gagal membentuk kerajaan negeri.Gabungan Rakyat Sabah (GRS) yang dianggotai Perikatan Nasional (PN) memenangi 17 kerusi, Barisan Nasional (BN) mendapat 14 kerusi, seterusnya PBS menawan tujuh kerusi.Sementara Warisan memenangi 29 kerusi, PKR menang dua kerusi, seterusnya Upko hanya satu kerusi.Ini membolehkan GRS membentuk kerajaan dengan majoriti mudah.Ketika kempen PRN Sabah baru-baru ini, Setiausaha Agung DAP Lim Guan Eng mencadangkan agar Shafie dijadikan calon perdana menteri bagi Pakatan Harapan (PH) selain daripada Presiden PKR Anwar Ibrahim.Kenyataan Lim itu menimbulkan kemarahan anak kepada Anwar, Nurul Izzah yang juga naib presiden PKR.Menerusi kenyataan di Twitternya, Nurul berkata, fokus PH pada ketika itu ialah PRN Sabah.“Bukannya berlumba-lumba melanggar semangat setiakawan,” kata ahli Parlimen Permatang Pauh itu.


KJ atau Tok Mat, siapa lagi berpengaruh di Negeri Sembilan?

Tawaran untuk mempelawa bekas ahli Umno, Khairy Jamaluddin menyertai Bersatu kini menjadi antara tumpuan ramai termasuk pemerhati politik, terutama menjelang Pilihan Raya Negeri (PRN) yang akan berlangsung di enam negeri tidak lama lagi.
Sejak dibuang Umno pada akhir Januari lalu, hala tuju karier politik Khairy masih menjadi tanda tanya apabila bekas ketua Pemuda Umno itu sehingga kini belum memberi kata putus berhubung parti politik yang ingin disertainya.
Buat masa ini beliau aktif menyuarakan pandangan mengenai perkembangan semasa politik menerusi podcast "Keluar Sekejap" yang dihoskan bersama bekas ketua penerangan Umno Shahril Hamdan, selain menjadi DJ di stesen radio tempatan.
Namun begitu, pelawaan Pengerusi Perikatan Nasional (PN) Muhyiddin Yassin kepada Khairy menjadi ahli Majlis Tertinggi (MKT) Bersatu, seolah-olah memberi bayangan mereka ingin bekas ahli Parlimen Rembau itu mengetuai jentera gabungan pembangkang itu di Negeri Sembilan, sekali gus menggambarkan beliau sebagai calon menteri besar daripada gabungan politik tersebut.
Khairy sebelum ini menyandang kerusi Parlimen Rembau selama tiga penggal bermula 2008 sebelum beliau "dipindahkan" dan tewas ketika bertanding di Sungai Buloh, antara kerusi yang dianggap kubu kuat Pakatan Harapan (PH), pada Pilihan Raya Umum ke-15 (PRU15) tahun lepas.
Pada masa sama, Mohamad Hasan atau lebih mesra dikenali sebagai "Tok Mat" menggantikan tempat Khairy sebagai ahli Parlimen Rembau, selain menyandang kerusi Dewan Undangan Negeri (DUN) Rantau sejak 2004.
Susulan itu, persoalan utama yang timbul ialah sama ada populariti Khairy yang pernah memegang tiga portfolio menteri Kabinet, mampu mengatasi pengaruh Tok Mat yang pernah memimpin negeri itu selama 14 tahun sebelum pentadbirannya tumbang kepada Pakatan Harapan (PH) pada 2018.
Menurut beberapa penduduk sekitar Rantau, meskipun Khairy dilihat lebih popular, Tok Mat dianggap mempunyai kelebihan jika kedua-dua individu terbabit bertanding di bawah DUN berkenaan.
Penduduk dari Siliau, Roslan Aziz yang sudah menetap di situ hampir 60 tahun, berkata pengundi di kawasan itu sukar untuk ketepikan segala jasa Tok Mat terhadap komuniti di situ serta pembangunan yang dilaksanakan kepada negeri berkenaan.
Katanya, antara "legasi" yang paling ketara masih boleh dilihat pada hari ini ialah pembangunan Bandar Sri Sendayan disertakan pembinaan masjid paling cantik di Negeri Sembilan iaitu Masjid Sri Sendayan.
"Ramai pengundi suka Khairy, tetapi kalau dia bertembung dengan Tok Mat, mungkin kelebihan akan berpihak kepada Tok Mat di DUN ini," katanya kepada MalaysiaNow.
"Tapi mungkin Khairy akan mempunyai peluang lebih tinggi jika bertanding di DUN lain yang juga terletak di bawah Parlimen Rembau."
Penduduk dari Bandar Ekar, Razali Kajun, berkata Barisan Nasional (BN) mungkin akan kehilangan DUN Rantau sekiranya Khairy bertanding dengan calon selain Tok Mat.
"Pengaruh Tok Mat masih kuat di sini, malah ramai pilih Umno disebabkan dia.
“Jika Tok Mat bertembung dengan Khairy, saya jangkakan persaingan sengit, tapi jika BN gantikan dengan calon lain, mungkin Khairy akan menang besar," katanya yang sudah menetap di situ selama 12 tahun.
Sementara itu, penduduk dari Kampung Felda Sendayan, Noraini Hamzah, akui masih akan sokong Tok Mat meskipun Umno kini sudah berkawan dengan DAP.
Namun, beliau memberi amaran akan beralih sokongan jika banner yang dibawa Tok Mat mengandungi bendera DAP.
"Kalau BN letak calon lain atau Tok Mat datang (berkempen) membawa banner yang ada logo DAP, maaf cakap, saya akan tolak.
"Dulu kita diminta tolak DAP atau mana-mana parti dari PH, kini suruh undi mereka pula, sebab itu ramai pengundi di sini kecewa dengan Tok Mat," tambahnya.
Dalam pada itu, penganalisis politik dari Universiti Sains Malaysia, Ahmad Atory Hussain, menjangkakan kerjasama Umno dan PH menjejaskan keyakinan pengundi Negeri Sembilan terhadap parti Melayu itu, sekali gus membuka jalan kepada PN untuk meluaskan pengaruh mereka di negeri terbabit.
Malah, katanya, PN akan raih manfaat lagi besar sekiranya Khairy bersetuju untuk menyertai gabungan parti politik itu dan mengetuai jentera di Negeri Sembilan menentang PH dan BN.
"Jika PN letak Khairy mewakili mereka, itu sangat sesuai sebab di Negeri Sembilan, tiada yang lagi popular selain Tok Mat,” katanya kepada MalaysiaNow.
"Kerjasama Umno dan PH akan menggugat populariti Tok Mat dan ini akan dijadikan sebagai 'peluru' PN nanti.
"Umno sudah lari daripada prinsip asal dan ini akan jadi strategi PN untuk tumbangkan mereka di negeri itu.”


Pencerobohan pesawat asing di ruang udara Indonesia meningkat

Ketua Staf Angkatan Udara Indonesia (KSAU) Fadjar Prasetyo, mendedahkan pencerobohan ruang udara Indonesia oleh pesawat tentera asing meningkat sejak tahun lalu.Prasetyo dalam satu seminar pada Rabu berkata pencerobohan itu dilakukan di bekas Kawasan Latihan Ketenteraan (MTA) 2 terletak di utara Pulau Bintan, lapor Agensi Anadolu.Sementara itu, Komander Pertahanan Udara, Novyan Samyoga, menyatakan terdapat 498 pencerobohan sejak awal tahun ini.“Setakat 17 Mei, ada sekitar 498 pencerobohan jadi kami menjangkakan jumlahnya meningkat kepada 600 hari ini,” tambahnya.Samyoga mengakui beberapa terdapat beberapa kekangan untuk mengambil tindakan, terutama disebabkan sistem peralatan senjata terbatas dan ruang udara negara yang luas.


Rafizi diarah fail pernyataan pembelaan bagi saman timbalan presiden PAS

Mahkamah Tinggi mengarahkan Menteri Ekonomi Rafizi Ramli menjawab saman fitnah yang difailkan bekas Menteri Alam Sekitar dan Air Tuan Ibrahim Tuan Man terhadapnya, selewat-lewatnya 28 Disember ini.
Tuan Ibrahim selaku plaintif memfailkan saman pada 17 November lepas terhadap Rafizi berhubung kenyataannya yang didakwa berbaur fitnah mengenai kelulusan beberapa projek termasuk projek tebatan banjir kepada sebuah syarikat.
Peguam Yusfarizal Yussoff mewakili Tuan Ibrahim berkata mahkamah juga mengarahkan anak guamnya memfailkan jawapan kepada pernyataan pembelaan sebelum atau pada 11 Januari tahun depan.
“Sekiranya terdapat permohonan interlokutori, kedua-dua pihak perlu memfailkannya sebelum pengurusan kes pada 25 Januari 2023,” kata ketika dihubungi selepas pengurusan kes di hadapan Timbalan Pendaftar Idamasliza Maarof secara dalam talian semalam.
Dalam saman itu, Tuan Ibrahim mendakwa timbalan presiden PKR itu mengeluarkan kenyataan fitnah pada dua sidang media di ibu pejabat PKR di Petaling Jaya dan kenyataan itu turut disiarkan secara langsung di YouTube defendan (Rafizi) pada 7 dan 9 November lepas.
Timbalan presiden PAS itu mendakwa kenyataan fitnah itu membawa maksud dalam tempoh kerajaan sementara, terdapat rundingan, perbincangan dan usaha melibatkan plaintif giat dijalankan bagi meluluskan projek bernilai RM2 bilion kepada syarikat Mangkubumi Sdn Bhd secara rundingan terus untuk kerja-kerja rancangan tebatan banjir Sungai Langat.
Sehubungan itu, Tuan Ibrahim memohon satu perintah injunksi bagi menghalang defendan, ejen atau pembantunya menyiarkan dan menerbitkan apa-apa kenyataan serta video serupa secara langsung atau tidak langsung selain menuntut ganti rugi am, teladan dan keterlaluan.


Pengamal media harus dukung prinsip berita tepat, beretika, kata Annuar

Pengamal media bertanggungjawab mendukung prinsip pelaporan berita yang tepat dan beretika sepanjang masa sekali gus akan meningkatkan integriti pihak media itu sendiri, kata Menteri Komunikasi dan Multimedia Annuar Musa.Beliau berkata kementerian komunikasi dan multimedia (KKMM) menerusi Suruhanjaya Komunikasi dan Multimedia Malaysia (MCMC) khususnya, menerima banyak aduan mengenai pengamal media melibatkan media konvensional, media dalam talian serta media sosial yang melanggar etika dan undang-undang negara.“Dalam hal ini saya percaya semua pengamal media mempunyai keupayaan untuk membuat penilaian sendiri dan kekuatan moral untuk sentiasa mematuhi undang-undang dan menjaga etika kewartawanan dalam setiap pelaporan berita yang disiarkan.“Meskipun kerajaan amat menghormati prinsip kebebasan media, namun semua pihak mestilah mempunyai kebertanggungjawaban dalam pemberitaan dan laporan yang disiarkan,” katanya dalam kenyataan hari ini.Annuar berkata pelaporan yang melanggar hak orang lain atau melanggar undang-undang tidak sepatutnya berlaku dan mestilah dielakkan kerana ia boleh mengakibatkan pihak media berdepan tindakan sivil atau tindakan undang-undang di bawah Kanun Keseksaan.


Sorry.


Saksi pendakwaan kes pembunuhan CEO Cradle Fund tukar keterangan, kata peguam

Pihak pembelaan dalam perbicaraan kes pembunuhan Ketua Pegawai Eksekutif (CEO) Cradle Fund Nazrin Hassan memberitahu Mahkamah Tinggi semalam bahawa pegawai sains daripada Jabatan Bomba dan Penyelamat Malaysia (JBPM) telah menukar keterangannya mengenai “petrol”.Peguam yang mengetuai pembelaan Muhammad Shafee Abdullah berkata Aznor Sheda Shamsuddin, saksi ke-14 pendakwaan (PW14) menukar keterangannya selepas dipanggil semula pada tahun ini buat kali kedua.“PW14 berkata beliau tidak mempunyai pangkalan data rujukan dan itulah sebab beliau menggunakan petrol baru sebagai standardnya tetapi ketika dipanggil semula beliau berkata beliau ada pangkalan data rujukan.Beliau berkata ia merupakan amalan beliau untuk menggunakan petrol baru sebagai rujukan atau petrol standard dan ketika dipanggil kembali dan pemeriksaan semula beliau bercakap bahawa beliau ada rujukan petrol yang telah diluluhawa dalam pangkalan data beliau, katanya dalam hujanan balas di akhir kes pendakwaan hari ini.Aznor Sheda datang ke mahkamah dua kali pada 2019 dan tahun ini selepas mendapatkan kaedah ujiannya. Beliau adalah satu-satunya saksi pendakwaan yang memberitahu mahkamah bahawa sampel pada dinding bilik Nazrin dibunuh mengandungi petrol.Bagaimanapun, Shafee berkata ahli kimia daripada Jabatan Kimia telah pergi ke premis terbabit serta mengambil sampel dan mendapati tiada kesan petrol.“Itu amatlah penting. Orang kedua yang mendapati tiada petrol ialah pakar patologi Hospital Kuala Lumpur Dr Siew Sheue Feng (PW46). Beliau tidak mendapati ada bau petrol pada jasad semasa bedah siasat. Ia adalah sebahagian daripada bedah siasat.“Kategori ketiga bukan manusia tetapi dua anjing — tidak mengesan sebarang petrol dan pendakwaan gagal untuk memanggil pengendali anjing berkenaan atau menawarkannya. Ini adalah kesimpulan yang tidak lengkap kerana kami boleh mengemukakan fakta menarik menerusi beliau bagaimana memastikan anjing kendaliannya boleh mengesan sekiranya ada petrol.“Mereka tidak memanggilnya. Kesimpulannya ialah sekiranya mereka memanggil pengendali anjing itu dia akan memberitahu adalah pasti tiada petrol di situ oleh kerana itu anjing saya tidak dapat mengesannya,” katanya.Shafee selanjutnya berhujah pegawai-pegawai JBPM tidak dapat memberikan satu teori bagaimana kebakaran itu bermula.“Pendakwaan tidak dapat menjelaskan bagaimana sampel A boleh rentung, kenapa itu juga bukan satu titik permulaan,” katanya.Balu Nazrin, Samirah Muzaffar, 47 dan dua remaja lelaki masing-masing berumur 19 dan 16 tahun didakwa bersama-sama seorang warga Indonesia, Eka Wahyu Lestari yang masih bebas, membunuh Nazrin di kediamannya di Mutiara Damansara antara 11.30 malam 13 Jun 2018 dan 4 pagi kesokan harinya.Hujahan di hadapan hakim Ab Karim bersambung pada 22 April.


Rusia umum tembusi dua pertahanan Ukraine, ketika Kyiv gesa bantuan tentera dipercepat

Rusia mendakwa ia berjaya menembusi dua barisan pertahanan Ukraine yang berkubu di bahagian timur, dengan Kyiv menyifatkan keadaan di situ sebagai sukar manakala Barat umum lebih banyak bantuan ketenteraan termasuk peluru meriam.
Kementerian Pertahanan Rusia berkata, Ukraine telah berundur dalam menghadapi serangannya di wilayah Luhansk, walaupun ia tidak memberikan butiran.
Reuters tidak dapat mengesahkan secara bebas kenyataan Rusia dan laporan situasi di medan perang.
"Semasa serangan... tentera Ukraine secara rawak berundur ke jarak sehingga 3 km dari barisan yang diduduki sebelum ini," kata kementerian itu melalui aplikasi Telegram.
"Malah barisan pertahanan kedua musuh yang lebih kukuh tidak mampu menahan kemaraan tentera Rusia."
Kementerian bagaimanapun tidak menyatakan di bahagian mana serangan di wilayah Luhansk itu berlaku.
Pejabat Presiden Ukraine Volodymyr Zelensky berkata tentera Kyiv telah menangkis beberapa serangan Rusia di Luhansk, menambah: "Keadaan di wilayah itu kekal sukar."
Gabenor wilayah Luhansk Serhiy Haidai berkata, Rusia menggunakan peralatan berat dan menggerakkan tentera ke Luhansk.
"Serangan datang dari arah yang berbeza," kata Haidai. "(Tetapi) mereka yang menyebarkan maklumat yang kononnya pasukan pertahanan kita telah berundur dari garis sempadan pentadbiran (Luhansk)... ini tidak sepadan dengan realiti."
Di Kyiv, pentadbiran tentera ibu negara berkata enam belon Rusia yang mungkin mengandungi peralatan peninjauan ditembak jatuh di atas bandar itu pada Rabu selepas siren serangan udara berbunyi.
"Tujuan melancarkan belon itu mungkin untuk mengesan dan meletihkan pertahanan udara kami," katanya dalam aplikasi Telegram.
Rusia tidak segera mengulas.


Politik wang punca Umno ‘tersungkur’, kata timbalan presiden

Timbalan Presiden Umno Mohamad Hasan hari ini mengakui bahawa kegiatan "politik wang" akhirnya menewaskan parti keramat orang Melayu itu pada Pilihan Raya Umum ke-15 (PRU15) lalu dengan parah sekali.
Katanya, politik wang juga yang menjerumuskan Umno hingga ke tahap sekarang iaitu semakin melemah dan tidak lagi dapat bertahan dalam mendapatkan sokongan orang Melayu-Islam dalam PRU15 baru-baru ini.
"Kepada semua ahli Umno, sedarlah. Politik wang adalah jelik, jijik dan sangat keji.
"Keji pada agama, keji pada adat, keji pada amalan," katanya dalam ucapan perasmian bagi persidangan sayap-sayap utama parti bersempena dengan Perhimpunan Agung Umno 2022 (PAU22) di Pusat Dagangan Dunia Kuala Lumpur.
Menurut Mohamad, Umno kini hanya untuk mereka yang bersih, mahu berjuang dan mengasihi bangsanya.
Atas sebab itu, beliau menegaskan parti mesti membunuh kegiatan politik wang sebelum ianya membunuh Umno.
Pada PRU15, Barisan Nasional (BN) hanya mampu memenangi 30 kerusi Parlimen, keputusan paling merosot dalam sejarah  gabungan tersebut.
Sebelum PRU10, Umno menguasai hampir keseluruhan negeri di selatan, utara, tengah dan barat Semenanjung.
Di Sabah, Umno mendapat tempat dan menggantikan Pertubuhan Kebangsaan Sabah Bersatu (Usno) sejak 20 tahun lalu.
Kemunculan Perikatan Nasional (PN) dengan parti utamanya Bersatu dan PAS membawa satu gabungan politik yang memberi saingan sengit kepada Umno dan Pakatan Harapan (PH) selepas PRU14.
Pada PRU15, PAS menguasai 43 kerusi Parlimen, sekali gus menjadi parti Melayu tertinggi mendominasi kerusi Parlimen Melayu iaitu hampir 43% berbanding Umno 23% dan PKR 11%.
Bercakap lebih lanjut, Mohamad yang juga ahli Parlimen Rembau berkata Umno sebagai parti yang tewas akan menjadikan idea sebagai modal politiknya yang baru, bukannya menggunakan elemen wang dan kuasa.
Tambahnya, Umno akan menjadi sebuah parti politik yang belajar dan menyerap keunggulan intelektual dari semua pendukungnya sama ada dari ahli parti mahupun orang Melayu atau bukan Melayu.
Kemudiannya, semuanya itu perlulah bersedia untuk menyumbang kepada kebaikan tanah air.
"Perjuangan politik kurun ke-21 adalah tentang percaturan dasar terbaik, program paling bermanfaat, kepimpinan paling kompeten dan institusi paling moden dan termaju.
"Gerakan Umno pasca PRU15 akan berorentasikan data, kajian, ilmu baru dan pendekatan termaju."


Harapan Umno bebaskan kleptokrat jika menang PRU15

Mengikut kenyataan Presiden Umno Ahmad Zahid Hamidi, perjuangan Umno-BN hanya untuk selamatkan pemimpin mereka dari dipenjara atau dikenakan hukuman kerana mereka sudah melakukan jenayah.
Tumpuan kerajaan Umno apabila menang ialah mendapatkan pengampunan bagi Najib Razak dan menggugurkan kesnya yang sedang dibicara.
Dengan itu ketua kleptokrat boleh menjawat jawatan perdana menteri.
Kes terhadap Zahid akan digugur. Demikian juga kes-kes terhadap pemimpin Umno-BN yang lain. Inilah harapan Umno jika menang.
Pemulihan ekonomi negara, penghapusan rasuah, kestabilan politik, pertambahan peluang kerja, bantuan kepada rakyat miskin, mengatasi masalah orang Melayu dan kaum lain dan banyak lagi tidak disebut oleh Zahid, atau tidak diutamakan.
Sebaliknya Pejuang serta rakan-rakannya tidak terlibat dengan jenayah. Berjuang untuk bangsa, negara dan agama.
Usaha akan dibuat bagi meringankan masalah yang dihadapi oleh rakyat.
Pejuang tidak bertanding kerana menyelamatkan diri atau untuk dapat duit.
Dr Mahathir Mohamad adalah bekas perdana menteri Malaysia.
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Hadi Awang stabil, perlukan rehat, kata anak

Presiden PAS Abdul Hadi Awang berada dalam keadaan stabil dan memerlukan rehat selepas dilapor mengalami sesak nafas malam tadi.Perkara tersebut disahkan ahli Dewan Undangan Negeri (ADUN) Batu Buruk Muhammad Khalil yang juga anak Abdul Hadi melalui laman Facebooknya.“Saya baru bercakap dengan ayahanda Tuan Guru sebentar tadi. Keadaan beliau stabil dan perlukan rehat. Mungkin kepenatan kerana jadual yang padat.“Mohon doa dari semua semoga beliau terus sihat untuk berkhidmat kepada ummah,” katanya.Terdahulu, Presiden Umno Ahmad Zahid Hamidi dalam laman Facebooknya menyatakan Abdul Hadi dimasukkan ke Hospital Putrajaya malam tadi selepas dilapor sesak nafas sebelum dipindahkan ke Institut Jantung Negara (IJN) untuk rawatan lanjut.“Marilah kita bersama mendoakan kesembuhan kepada Tuan Guru dan kembali sihat seperti sedia kala,” katanya.


Kontak rapat Covid-19 serumah di Kelantan perlu pakai gelang kuarantin 14 hari

Kelantan memutuskan supaya semua kontak rapat serumah dengan kes positif Covid-19, akan dipakaikan gelang kuarantin selama 14 hari dari tarikh akhir pendedahan dengan pesakit, tanpa perlu menunggu pengambilan sampel Covid-19.Pengarah Jabatan Kesihatan Negeri Kelantan (JKNK) Dr Zaini Hussin berkata, perkara itu dipersetujui dalam Mesyuarat Jawatankuasa Pengurusan Bencana Negeri Kelantan, semalam.“Pemakaian gelang ini akan dilakukan segera tanpa menunggu pengambilan sampel Covid-19, selaras dengan Seksyen 15(A) Ordinan Darurat (Pencegahan dan Pengawalan Penyakit Berjangkit Pindaan 2021).“Ini bertujuan untuk menyekat segera pergerakan individu setelah mereka dikenal pasti sebagai kontak rapat kes sah (positif),” katanya dalam kenyataan hari ini.Beliau berkata, ini merupakan strategi dalam melandaikan keluk pandemik Covid-19 di Kelantan, ekoran peningkatan kes yang mendadak sejak kebelakangan ini.“Rakyat Kelantan dinasihatkan supaya sentiasa mematuhi prosedur operasi standard (SOP) yang ditetapkan kerajaan, dan memantau status kesihatan diri.“Sila dapatkan rawatan segera sekiranya bergejala. Terus berada di rumah sekiranya tiada urusan penting di luar,” tambahnya.


Khairy jamin semua pendidik terima sekurang-kurangnya 1 dos vaksin sebelum September

Semua warga pendidik dan kumpulan sokongan akan menerima sekurang-kurangnya satu dos suntikan vaksin Covid-19 sebelum sesi persekolahan secara bersemuka bermula secara berperingkat yang dijadual pada 1 September.Menteri Penyelaras Program Imunisasi Covid-19 Kebangsaan (PICK) Khairy Jamaluddin berkata Pasukan Petugas Khas Imunisasi Covid-19 (CITF) dan kementerian pendidikan (KPM) sedang mengenal pasti bilangan guru, anggota pelaksana dan perkhidmatan kontrak untuk penjadualan janji temu dos pertama vaksin.Setakat semalam katanya, sejumlah 303,682 atau 73.5% guru di seluruh negara menerima suntikan satu dos vaksin.“Seramai 45,197 anggota kumpulan pelaksana (67%) dan 33,633 pekerja perkhidmatan sokongan kontrak (38%) (sekolah kerajaan) telah menerima sekurang-kurangnya satu dos vaksin manakala bagi sekolah swasta 12,894 guru (66.4%) sudah terima sekurang-kurangnya satu dos vaksin.“Saya bersama menteri pendidikan beri jaminan bahawa semua warga pendidikan akan diberi vaksinasi sebelum sekolah bermula,” katanya ketika menggulung pertanyaan ahli-ahli Parlimen di Dewan Rakyat semalam.Khairy hari ini membentangkan penerangan berhubung pelaksanaan PICK dan seramai 23 ahli Parlimen mengajukan pertanyaan dan cadangan yang antara lain turut menyentuh isu vaksin bagi sektor pendidikan, kelewatan perolehan vaksin serta masalah logistik dan pengagihan vaksin.Dr Maszlee Malik (Bebas-Simpang Renggam) membangkitkan soal vaksinasi bagi sektor pendidikan yang turut mencadangkan agar semua warga Institut Pengajian Tinggi Awam (IPTA) dan swasta (IPTS) diberikan vaksin.Dalam perkembangan lain, Khairy memaklumkan vaksin dibangunkan Institute of Medical Biology Chinese Academy of Medical Sciences (IMBCAMS) yang berada dalam ujian klinikal fasa tiga di negara ini sejak Januari lepas mungkin akan dapat diketahui keputusannya hujung tahun ini.“Ada syarikat yang dah mula proses pendaftaran vaksin ini dengan NPRA (Bahagian Kawal Selia Farmasi Negara), bila NPRA dah puas hati dengan dossier atau maklumat terkandung dalam permohonan itu maka kita akan beri kelulusan.“Saya juga maklum bahawa vaksin ini telah terima Emergency Use Authorisation di China… jadi vaksin ini mungkin kita akan luluskan dalam masa terdekat,” katanya menjawab persoalan yang dibangkitan Saifuddin Nasution Ismail (PH-Kulim Bandar Baharu).Dalam perkembangan lain, Khairy sekali lagi memaklumkan isu berhubung penetapan harga siling vaksin Covid-19 untuk pasaran swasta akan ditentukan dalam mesyuarat JKJAV minggu hadapan.“Perkara ini telah dimaklumkan pada Jawatankuasa Kira-kira Wang Negara dan disyor jawatankuasa itu semalam,” katanya sambil memberitahu rundingan dengan syarikat-syarikat pengeluar vaksin untuk memuktamadkan pemerolehan vaksin bagi 2022 sedang dilakukan.Menjawab soalan Dr Kelvin Yii (DAP-Bandar Kuching) mengenai ujian antibodi untuk menilai imuniti selepas divaksin, Khairy berkata buat masa ini Malaysia tidak menyarankan ujian itu dibuat selaras garis panduan oleh United States Food and Drug Administration (FDA) dan Centers for Disease Control and Prevention (CDC).Malaysia, katanya, sedang membangunkan satu dasar untuk ujian antibodi itu dan memperuntukkan RM15 juta bagi ‘antibody immunosurveillance program’ di bawah Institut Penyelidikan Perubatan Kementerian Kesihatan (IMR).“Kajian ini penting untuk melihat tahap antibodi dan neutralizing antibody dalam kalangan penerima-penerima vaksin di Malaysia dan dapat ditentukan meliputi beberapa perkara spesifik.“…ini adalah penyelidikan perubatan yang sedang dijalankan dan bagi ujian antibodi… kita masih belum ada garis panduan dan saya harap boleh dilaksanakan,” katanya.Khairy juga bersetuju dengan cadangan Dzulkefly Ahmad (PH-Kuala Selangor) agar kerajaan melihat ke hadapan berhubung kajian vaksin generasi kedua pelbagai varian bagi persiapan melawan varian baharu atau penyakit zoonosis (penyakit bawaan haiwan).Berhubung cadangan melanjutkan selang masa antara dos pertama dan kedua Pfizer, Khairy berkata kerajaan pada awalnya sudah bersetuju, namun disebabkan penularan varian Delta Covid-19 tempoh selang masa tiga minggu itu dikekalkan.“Kita dapati keberkesanan satu dos Pfizer melawan varian Delta hanya 30 peratus, oleh sebab itu kita kekalkan dengan tempoh selang masa itu,” katanya.Sidang Mesyuarat Khas Dewan Rakyat bersambung esok dengan pembentangan oleh Menteri Kewangan Tengku Zafrul Tengku Abdul Aziz berkenaan Pakej Bantuan Ekonomi.


Umno berpecah belah bawah Zahid, kata Dr Mahathir

Dr Mahathir Mohamad mengatakan Umno bukan lagi parti yang kuat di bawah pimpinan Ahmad Zahid Hamidi, menambahkan lagi tekanan kepada presiden parti Melayu itu selepas jawatan ketua menteri Sabah diberikan kepada Bersatu.Mahathir yang juga bekas presiden Umno berkata, di bawah Zahid, parti Melayu itu kini berpecah kepada beberapa kumpulan.“Sekarang Umno ni berpecah. Ada faction itu faction ini, dalam Umno. Satu faction kata macam ini, ada satu faction kata macam lain. Jadi kalau you nak jadi pemimpin Umno, faction mana?” kata bekas perdana menteri itu dalam satu wawancara eksklusif bersama MalaysiaNow hari ini.“Zahid satu faction, Hishammuddin Hussein satu faction, Mohamad Hassan satu faction. Orang ini kata macam ini, orang itu kata macam ini. You nak jadi presiden Umno apa? ”Semalam, Pegerusi Bersatu Sabah Hajiji Noor mengangkat sumpah sebagai ketua menteri walaupun Zahid dan beberapa pemimpin Umno dari semenanjung mendesak agar Pengerusi Barisan Nasional (BN) Sabah Bung Moktar Radin dilantik.Kegagalan Zahid meletakkan Bung Moktar sebagai ketua menteri Sabah memperlihatkan presiden Umno itu sudah tidak lagi mempunyai pengaruh dalam parti.Minggu lalu, Zahid berkata beliau tidak dapat menghalang ahli Parlimen Umno dan Barisan Nasional (BN) yang mahu menyokong Presiden PKR Anwar Ibrahim untuk menumbangkan kerajaan Perikatan Nasional (PN) pimpinan Muhyiddin Yassin.“Itu dia kata sekarang, dulu masa nak jatuhkan Pakatan Harapan ini, dia beritahu kepada saya Umno akan sertai gabungan baru ini secara ‘en-bloc’ sebagai Umno. Saya tak terima.“Saya boleh terima kalau orang Umno keluar Umno, kemudian join saya, beri majoriti kepada saya. Parti ini sudah cacat. Jadi buruk. Pemimpin-pemimpin (Umno) semuanya terlibat dengan rasuah,” kata Mahathir apabila diminta mengulas tentang sokongan Zahid kepada Anwar.Pada sidang medianya minggu lalu, Anwar mendakwa sudah mempunyai “sokongan kukuh dan meyakinkan” untuk menumbangkan Muhyiddin.Bagaimanapun, apabila didesak media, presiden PKR itu tidak menyatakan jumlah sokongan terhadapnya, mengatakan hanya akan mempersembahkan kepada Agong.Dalam kenyataan pada Isnin, Istana Negara mengatakan Agong dinasihatkan berada di Institut Jantung Negara (IJN) kerana keracunan makanan dan kecederaan sukan.Kenyataan itu langsung tidak menyebut tentang panggilan mengadap Anwar yang mahu mempersembahkan sokongan “kukuh dan meyakinkan” diperolehinya.


Kembali ke sekolah: Kelegaan guru dan dilema ibu bapa

Pembukaan semula sesi persekolahan secara bersemuka membabitkan kelompok pelajar tertentu di negeri-negeri Fasa Dua dan ke atas di bawah Pelan Pemulihan Negara (PPN) bermula 3 Oktober ini, dijangka dapat meleraikan beberapa isu pendidikan yang membelenggu guru, pelajar dan ibu bapa sejak Covid-19 menular di negara ini pada awal tahun lepas.Selain menangani isu pengajaran dan pembelajaran di rumah (PdPR) yang penuh dengan pelbagai ragam dan kisah, pembukaan semula sesi persekolahan bersemuka dilihat dapat membantu mengurangkan kelesuan dan kehilangan motivasi pelajar yang kini pada tahap membimbangkan.Meskipun terdapat kekhuatiran dalam kalangan ibu bapa berikutan kes jangkitan yang masih lagi tinggi selain vaksinasi ke atas pelajar belum menyeluruh, perlu ada langkah permulaan ke arah pemulihan bagi memastikan sistem pendidikan terus berjalan lancar.Beberapa guru yang dihubungi meluahkan kelegaan dengan keputusan kementerian pendidikan itu berikutan pelbagai masalah dihadapi mereka semasa melaksanakan PdPR.Lega sekolah dibukaNur Sabrina Mansor, 30, meluahkan keterujaan untuk kembali berada di hadapan kelas fizikal dan mengajar secara bersemuka yang baginya adalah kaedah pengajaran terbaik.Guru pemulihan di Sekolah Kebangsaan Seksyen 27(2) Shah Alam, Selangor itu berkata kepuasan mengajar baginya adalah apabila dapat memantau dan memberikan bimbingan kepada pelajar secara bersemuka.“Lega apabila pengumuman pembukaan sekolah secara berperingkat ini dibuat. Walaupun ada kebimbangan terutama dengan bilangan kes yang masih lagi tinggi, pengumuman itu memberi ruang untuk membuat persiapan rapi mengikut prosedur operasi standard (SOP) yang ditetapkan,” katanya kepada Bernama.Selangor kini berada di bawah Fasa Dua PPN dan pengoperasian sekolah secara bersemuka hanya untuk sekolah rendah Murid Berkeperluan Khas (MBK) di Sekolah Kebangsaan Pendidikan Khas, sementara sekolah menengah pula melibatkan pelajar Sijil Tinggi Persekolahan Malaysia (STPM) semester dua yang akan menduduki peperiksaan itu pada akhir Oktober ini.Turut meluahkan perasaan sama Nor Amirah Abdul Hamid, 31, yang mengakui tidak sabar untuk kembali ke sekolah bertemu dengan pelajarnya secara bersemuka, namun buat masa ini terpaksa akur apabila hanya murid berkeperluan khas dan prasekolah sahaja dibenarkan hadir pada 3 dan 4 Oktober ini untuk sekolah di bawah Fasa Tiga PPN.Guru subjek sejarah di Sekolah Kebangsaan Dr Sulaiman, Tampin, Negeri Sembilan itu mengakui cabaran besar yang dihadapinya ketika sesi PdPR ialah memastikan kehadiran murid.Di sebalik kesukaran itu, PdPR juga mempunyai sisi positif apabila semakin ramai guru menguasai kemahiran teknologi maklumat.“Saya kini lebih mahir membuat slaid yang interaktif bagi menarik perhatian pelajar berbanding semasa awal pelaksanaan PdPR dahulu.“Selain itu, kami (guru) dapat mengetahui apakah kekangan yang dihadapi seseorang pelajar apabila kami kerap berkomunikasi secara terus dengan ibu bapa, dan perkara ini menjadikan kami lebih bertimbang rasa serta mencari jalan penyelesaian terbaik untuk membantu pelajar,” katanya.Tingkatkan motivasi muridBagi ibu bapa pula, mereka berharap pembukaan semula sesi persekolahan bersemuka mengikut fasa itu akan dapat mengembalikan motivasi anak-anak yang sudah lesu mengikuti pembelajaran secara PdPR.Sekalipun begitu, hakikat penularan Covid-19 masih tinggi di negara ini meletakkan ibu bapa dalam dilema seperti yang dikongsikan oleh Ahmad Qhuffry Hazlan, 36.Katanya beliau belum dapat memutuskan sama ada akan membenarkan dua anaknya Ahmad Qhaliff Imran Ahmad Qhuffry, 12, dan Ahmad Qhayyum Zaquan Ahmad Qhuffry, 9, ke sekolah atau sebaliknya.Beliau yang menetap di negeri fasa empat iaitu Wilayah Persekutuan Labuan, tetap berasa bimbang walaupun kes jangkitan di wilayah itu sudah terkawal.“Murid sekolah rendah iaitu Tahun Satu dan Tahun Dua dibenarkan hadir secara penggiliran bermula 17 hingga 31 Oktober nanti, namun kegusaran saya ialah kemampuan guru-guru untuk mengawal murid sekolah rendah ini mematuhi SOP.“Pada masa sama, saya juga risau jika anak-anak terlalu lama mengikuti PdPR kerana penumpuan mereka terganggu selain kemudahan internet di Labuan kurang memuaskan, sekali gus menyukarkan mereka belajar dari rumah,” katanya.Sementara itu, Nor Hasimah Hassan, 58, menyambut positif langkah pembukaan sekolah kerana yakin anaknya, Nur Aliyyah Mohd Raszali, 19, pelajar tingkatan enam di Putrajaya yang sudah lengkap vaksinasi mampu mematuhi SOP yang ditetapkan kerajaan dan pihak sekolah.Utamakan kelas peperiksaanPelajar berusia 18 tahun mungkin divaksinasi di sekolah. Sarawak negeri terawal menjalankan vaksinasi pelajar sekolah setakat ini.Di sebalik ketetapan kementerian pendidikan berhubung pembukaan semula persekolahan bersemuka, masih ada pakar pendidikan berpendapat langkah itu sepatutnya cuma membabitkan pelajar yang akan berdepan dengan peperiksaan seperti STPM dan Sijil Pelajaran Malaysia (SPM).Pengerusi Pusat Kajian Kepimpinan dan Polisi Pendidikan, Fakulti Pendidikan Universiti Kebangsaan Malaysia (UKM) Azlin Norhaini Mansor berpendapat kesesakan di sekolah boleh dikawal sekiranya hanya pelajar peringkat menengah atas dibenarkan hadir sehinggalah pandemik dapat dikawal dengan lebih baik atau sehingga 90 peratus rakyat Malaysia yang layak telah lengkap vaksinasi.“Pelajar peringkat menengah rendah masih boleh meneruskan PdPR seperti biasa,” katanya kepada Bernama.Sementara itu, kebenaran kehadiran untuk sekolah rendah pula lebih wajar bagi murid Tahun Dua sahaja manakala murid-murid Tahun Satu perlu meneruskan PdPR.Kaedah itu dijangka lebih baik berbanding kehadiran secara penggiliran kerana tidak semua sekolah mempunyai infrastruktur dan prasarana yang lengkap dan berfungsi.“Kekeliruan dan kesukaran juga dijangka berlaku kepada ibu bapa dalam hal penjagaan anak-anak apabila kaedah penggiliran persekolahan dijalankan.“Perkara ini menyukarkan terutamanya bagi ibu bapa yang mempunyai ramai anak bersekolah kerana perlu memantau anak mana yang akan ke sekolah dan yang mana duduk di rumah,” katanya.Beliau turut mencadangkan KPM lebih luwes dalam hal persekolahan bersemuka itu dengan mengambil kira pandangan dan budi bicara pengetua dan guru besar yang lebih memahami situasi ketersediaan guru, sumber dan infrastruktur teknologi maklumat di sekolah masing-masing.Jangan risikokan pelajarSependapat dengan Azlin Norhaini, pensyarah Pusat Kajian Pendidikan & Kesejahteraan Komuniti, UKM Anuar Ahmad meluahkan kebimbangan dengan risiko yang akan dihadapi pelajar terutamanya mereka yang belum divaksinasi.Mengambil contoh kes di Texas, Amerika Syarikat bulan lepas, Anuar berkata sekolah di sana terpaksa ditutup kembali selepas beberapa minggu dibuka apabila berlakunya penularan Covid-19 secara besar-besaran di sekolah.“Selain itu, sistem penggiliran dijangka memberi bebanan kepada guru apabila mereka terpaksa mengajar dua kali.“Saya cadangkan sistem penggiliran ini dijalankan mengikut tingkatan, yang mana lebih mudah untuk guru-guru mengajar dan pemantauan pematuhan SOP juga mudah untuk dijalankan,” katanya.Anuar berkata keupayaan guru untuk mengajar secara PdPR juga sudah meningkat jika dibandingkan semasa awal pelaksanaannya dahulu.“Kejayaan PdPR ini dapat dilihat berdasarkan keputusan cemerlang SPM 2020 dan Laporan Tahunan 2020 Pelan Pembangunan Pendidikan Malaysia (PPPM) 2013-2025,” katanya.Mengulas mengenai isu itu, Presiden Majlis Permuafakatan Persatuan Ibu Bapa dan Guru Nasional (PIBGN) Mohamad Ali Hasan tidak menafikan pelan perancangan pembukaan sekolah yang diumumkan tersebut adalah komprehensif, rapi dan tuntas, namun ada beberapa isu yang perlukan kepastian.“Beberapa perkara harus diambil kira seperti berapakah peratusan vaksinasi yang menjamin sesebuah sekolah itu selamat? Jika hanya 30 peratus warga sekolah yang divaksinasi, adakah ia selamat?” katanya.Beliau berkata dasar pemberian vaksin kepada pelajar yang berumur 12 hingga 15 tahun juga harus dimuktamadkan kerajaan bagi melancarkan proses PdP secara bersemuka itu.


7 anggota pasukan pengaman PBB terkorban dalam letupan di Mali

Tujuh anggota pasukan pengaman Pertubuhan Bangsa-Bangsa Bersatu terbunuh dan tiga cedera parah dalam satu serangan letupan di tengah Mali pada Rabu.Konvoi logistik itu terkena bom buatan sendiri di wilayah Bandiagara, ketika dalam perjalanan ke bandar Sevare dari Douentza, lapor Agensi Anadolu memetik jurucakap Misi Penstabilan Bersepadu Multidimensi Pertubuhan Bangsa-Bangsa Bersatu di Mali (Minusma), Olivier Salgado.Sementara itu, ketua Minusma El-Ghassim Wane mengutuk sekeras-kerasnya serangan “pengecut” ke atas pasukan pengaman sambil menegaskan bahawa ia boleh dianggap jenayah perang di bawah undang-undang antarabangsa.“Tragedi ini menambahkan lagi jumlah serangan ke atas pasukan pengaman di Mali,” katanya dalam satu kenyataan.Timbalan Ketua Setiausaha Agung untuk operasi keamanan PBB Jean-Pierre Lacroix mengesahkan anggota pasukan pengaman yang terkorban sebagai warganegara Togol.“Jenayah ini tidak boleh terlepas daripada hukuman,” ciapnya di Twitter.Tiada kumpulan mengaku bertanggungjawab atas kejadian itu, yang berlaku susulan serangan baru-baru ini ke atas empat kem Misnusma di utara Mali.Misi PBB mencatatkan lebih 230 kematian sejak beroperasi di Mali bermula 2013, menurut data PBB.Negara di utara negara Afrika Barat itu memerangi pemberontakan yang dikaitkan dengan kumpulan pengganas al-Qaeda dan Daesh/Isis sejak 2012.Keganasan itu yang telah membunuh beribu-ribu orang awam dan tentera, juga telah merebak ke negara jiran Niger dan Burkina Faso.


PN mahu adakan pertemuan rasmi dengan PM

Perikatan Nasional (PN) telah menghantar surat untuk mengadakan pertemuan rasmi dengan Perdana Menteri Ismail Sabri Yaakob bagi membincangkan beberapa isu yang dibangkitkan oleh perikatan itu.
Perkara itu disahkan Setiausaha Agungnya Hamzah Zainudin hari ini yang memaklumkan pertemuan beliau dengan perdana menteri sebelum ini adalah pertemuan tidak rasmi.
“Saya menteri Kabinet, jadi saya selalu jumpa perdana menteri dan minggu lepas adalah jumpa dia (perdana menteri) tetapi tidak secara rasmi.
“Kita sembang-sembang dulu, adalah sembang tapi yang secara rasminya saya sudah minta untuk diberi tarikh baharu supaya wakil PN boleh jumpa dan membentangkan apa yang dimohon PN,” katanya ketika ditemui selepas melancarkan portal aduan buli hari ini.
Pada 13 Ogos, perdana menteri berkata beliau telah mengadakan pertemuan bersama PN pada minggu terakhir sesi sidang Dewan Rakyat.
Ismail berkata pertemuan yang berlangsung di bangunan Parlimen itu dihadiri Hamzah dan Bendahari PN Ahmad Samsuri Mokhtar.
Ditanya adakah isu jawatan timbalan perdana menteri akan dibangkitkan dalam pertemuan rasmi itu nanti, Hamzah berkata beliau akan bawa apa sahaja permintaan daripada PN.


Bekas CEO institut automotif didakwa lakukan pengubahan wang haram RM4 juta

Seorang bekas ketua pegawai eksekutif institut automotif mengaku tidak bersalah di Mahkamah Sesyen Shah Alam hari ini atas sembilan pertuduhan terlibat dengan aktiviti pengubahan wang haram berjumlah RM4 juta pada 2021 dan 2022.
Mohamad Madani Sahari, 56, didakwa dengan enam pertuduhan terlibat secara tidak langsung dalam transaksi melibatkan hasil aktiviti haram melalui akaun bank milik peguamnya, Norizan & Associates melalui surat arahan kepada peguam itu kepada akaun milik beberapa individu dan syarikat, berjumlah RM750,000.
Dia didakwa di bawah Seksyen 4(1)(a) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (Akta 613).
Bagi tiga lagi pertuduhan di bawah Seksyen 4(1)(b) akta yang sama, lelaki itu didakwa membuat pembayaran untuk yuran guaman kepada peguamnya berjumlah RM250,000 dan membeli Islamic Redeemable Preferance Shares Class F, berjumlah RM3 juta.
Jika sabit kesalahan, tertuduh boleh dipenjarakan maksimum 15 tahun dan didenda tidak kurang daripada lima kali ganda jumlah atau nilai hasil daripada aktiviti haram atau peralatan kesalahan itu pada masa kesalahan itu dilakukan atau RM5 juta, yang mana yang lebih tinggi.
Mohamad Madani dituduh melakukan kesemua kesalahan itu di Hong Leong Bank Cawangan Shah Alam dan di Trillion Cove Holdings Bhd, Subang Business Center, Subang Jaya antara 10 Julai 2021 hingga 21 Februari 2022.
Pendakwaan dikendalikan Timbalan Pendakwa Raya Muhammad Asraf Mohamed Akhir; Haresh Prakash Somiah dan Nurul Atiqah Mohamad Alias manakala tertuduh diwakili peguam Rahmat Hazlan dan Rahmat Abu Bakar.
Hakim Rozilah Salleh membenarkan permohonan pihak pendakwaan untuk kes itu dipindahkan dan dibicara bersama di Mahkamah Sesyen Kuala Lumpur dan mengguna pakai wang jaminan RM300,000 daripada kes yang dihadapinya sebelum ini di Mahkamah Sesyen Shah Alam.
Sebutan semula kes pada 9 Jun ini.


Sidang Parlimen 19 Disember, usul undi percaya kepada PM akan dibentang

Persidangan Parlimen ke-15, yang pertama di bawah kerajaan pimpinan Perdana Menteri Anwar Ibrahim, akan diadakan pada 19 Disember.
Anwar yang mengangkat sumpah jawatan sebagai Perdana Menteri ke-10 hari ini berkata satu usul undi percaya akan dibentangkan pada sidang itu bagi menamatkan soal keabsahan beliau selaku perdana menteri.
 “Usul pertama selain daripada angkat sumpah adalah usul dari kerajaan iaitu undi percaya. Jadi tidak  timbul keresahan kita tentang keabsahan yang ada,” katanya pada sidang media pertamanya sebagai perdana menteri di Sungai Long Golf & Country Club, Kajang dekat sini  hari ini.
Selain Pakatan Harapan (PH), beliau turut mendapat sokongan Ahli Parlimen daripada Barisan Nasional (BN), Gabungan Parti Sarawak (GPS), Warisan, Parti Ikatan Demokratik Malaysia (MUDA), Parti Bangsa Malaysia (PBM) dan Bebas.
“Soal kestabilan tidak sepatutnya berbangkit,” katanya.


‘Kami sedia kerjasama dengan Umno selepas PRU15, bukan Bersatu’, kata DAP

DAP berkata parti itu komited untuk menyokong Anwar Ibrahim menjadi calon perdana menteri Pakatan Harapan (PH) dan kekal dengan pendirian untuk bekerjasama dengan parti lain termasuk musuh ketat mereka Umno selepas Pilihan Raya Umum ke-15 (PRU15).“Saya fikir, adalah wajar untuk kami terus menyokong beliau,” kata Setiausaha Organisasi DAP Anthony Loke kepada stesen radio BFM dan menambah pemilihan Anwar berdasarkan “struktur kepemimpinan yang jelas” PH.“Anwar adalah pengerusi PH. Jika terdapat mana-mana pihak atau gabungan mahu bekerjasama dengan kita, perlu terdapat terma dan syarat dan parameter tentang bagaimana untuk bekerjasama.”Loke berkata, walaupun PH tidak akan menyerahkan kerusinya kepada Umno jika parti itu menjadi kuasa ketiga pada PRU15, gabungan itu masih terbuka untuk bekerjasama dengan pihak lain selepas pilihan raya.Katanya ini kerana pertembungan tiga penjuru bermakna tidak ada pemenang yang jelas.“Politik penuh dengan dinamik. Anda tidak boleh tolak kemungkinan itu. Jika tiada pemenang jelas dalam keputusan pilihan raya akan datang, penyelesaian harus dicari. Negara tidak boleh dalam keadaan tidak jelas,” katanya.“Jika tiada pemenang jelas, anda perlu cari jalan untuk wujudkan kerajaan yang stabil.”Apabila ditanya apakah PH akan menubuhkan kerajaan dengan Umno, Loke berkata: “Ia bergantung kepada keputusan pilihan raya.”Loke tidak bersetuju dengan kenyataan mencari sekutu untuk menubuhkan kerajaan selepas pilihan raya menunjukkan pembangkang hanya mahu berkuasa.“Tidak. Pertama kami pernah dikhianati. Sentimen dalam PH adalah kita tidak boleh bekerjasama dengan pengkhianat, mereka yang mengkhianati kita. Kita tidak mungkin mempercayai mereka lagi,” katanya merujuk kepada Bersatu yang meninggalkan gabungan PH tahun lepas.Katanya, PH tidak dapat meramalkan sama ada gabungan itu akan “dikhianati” lagi oleh sekutu baru.“itu adalah sesuatu yang tidak dapat kita ramalkan, tetapi apa yang kita pasti, mereka yang mempunyai rekod mengkhianati kita, kita tidak mungkin akan bekerjasama,” katanya.Kerajaan PH tumbang disebabkan keputusan Bersatu meninggalkan gabungan itu Februari tahun lepas, untuk membentuk kerajaan baru dengan sokongan ahli-ahli Parlimen dari Umno, PAS, GPS dan beberapa ahli Parlimen PKR yang meninggalkan parti itu.Pemimpin tertinggi Umno bagaimanapun baru-baru ini membuat keputusan untuk bergerak sendirian pada PRU15, dalam langkah yang menyaksikan parti itu akan bertembung dengan parti Melayu lain seperti Bersatu dan PAS yang akan bertanding di bawah panji Perikatan Nasional (PN).


Singapura gantung banduan kedua dalam tempoh 3 minggu

Singapura hari ini melaksanakan hukuman gantung terhadap seorang lelaki atas kesalahan kerana mengedar dadah, kata pihak berkuasa.
Ini merupakan hukuman mati kedua di kota Singa itu dalam tempoh tiga minggu.
Lelaki itu disabitkan bersalah pada 2019 kerana mengedar kira-kira 1.5kg (3.3 paun) ganja, menurut Kokila Annamalai dari kumpulan hak asasi tempatan Transformative Justice Collective kepada AFP.
Singapura mempunyai beberapa undang-undang anti-narkotik yang paling ketat di dunia: mengedar lebih 500g ganja boleh dijatuhkan hukuman mati.
"Seorang lelaki warga Singapura berusia 36 tahun telah menjalani hukuman mati hari ini di Kompleks Penjara Changi," kata jurucakap perkhidmatan penjara republik itu kepada AFP.
Biro Narkotik Pusat (CNB) Singapura dalam satu kenyataan berasingan berkata pihaknya tidak akan mendedahkan nama banduan itu bagi menghormati permintaan keluarga.
"Tertuduh telah diberikan proses yang sewajarnya mengikut undang-undang, dan mempunyai akses kepada penasihat undang-undang sepanjang proses itu," tambah CNB.
Rayuan terakhir untuk semakan kehakiman dan menangguhkan hukuman matinya telah ditolak pada Selasa, kata Annamalai.
Walaupun kritik antarabangsa semakin meningkat untuk memansuhkan hukuman mati, Singapura menegaskan bahawa ia adalah pencegahan berkesan terhadap jenayah pengedaran dadah.
Hukuman mati pada Rabu adalah yang kedua di Singapura tahun ini selepas Tangaraju Suppiah, 46, yang dihukum gantung pada 26 April kerana bersubahat menyeludup sekilo gram ganja.
Tiga belas banduan akhir telah dihukum gantung sejak Singapura meneruskan hukuman mati pada Mac 2022 selepas berehat selama lebih dua tahun.
Hukuman mati ke atas Tangaraju Suppiah mencetuskan bantahan antarabangsa, dengan kumpulan hak asasi manusia menunjukkan "banyak kelemahan" dalam kes itu, tetapi kerajaan Singapura menegaskan bahawa kesalahannya terbukti tanpa keraguan munasabah.
Aktivis berkata mereka akan terus mendesak agar Singapura memansuhkan hukuman mati kerana ia tidak mempunyai kesan pencegahan yang terbukti berkesan terhadap jenayah.
"Gesaan kepada kerajaan Singapura (untuk membatalkan hukuman mati) telah lantang dan jelas di seluruh dunia, dan kami akan mengulangi seruan itu: Singapura perlu menghentikan hukuman mati," kata pengarah eksekutif Amnesty International Malaysia Katrina Jorene Maliamauv kepada pemberita di Kuala Lumpur pada Selasa.
"Mereka perlu meringankan semua hukuman mati yang sedia ada."
Antara yang dihukum gantung tahun lalu ialah Nagaenthran K Dharmalingam, yang pelaksanaannya mencetuskan kecaman di peringkat antarabangsa kerana dia merupakan seorang lelaki orang kelainan upaya (masalah pembelajaran).